Эрталаб нонушта ва уни тарк этишдаги асоратлар 24-10-2021, 16:30 | Zamin.uz\n12:00 / 14.03.2019\nЭрталабки нонуштага оқилона ёндошиш орқали кун давомида бардам ва тетик юра олиш имконимиз ошади. Тўғри танланган нонушта уйқучанлик ва апатияни йўқ қилади, соғлиқ ва кайфиятни яхшилаб, вазнни бир хил сақлашга ва кун давомида иштаҳани камайишига ёрдам беради. Қон таркибини яхшилайди. Айниқса, юрак хуружи ва қон томирлари тромбоцитлари хавфини, зарарли холестерин бирикмаларининг миқдорини камайтиради. Нонуштани канда қилмайдиган одамларда юқори интеллект ва диққат-эътибор кучли бўлади.\nШунингдек, мунтазам равишда тўғри нонушта қиладиган инсонлар ўт пуфаги, диабет, атеросклероз ва юқори қон босимидан камдан кам холатлардагина азият чекишади.\nТерапевт Вячеслав Янковскийнинг айтишича, барчага бирдек мос келадиган универсал нонушта йўқ. Бу ҳар бир кишининг организмига боғлиқ.\nАгар одамда юқори кислоталик ва интенсив ҳазм қилиш ҳолати бўлса, унда яхши нонушта қилгани, аксинча, паст даражали кислота ва кам овқат ҳазм қиладиган киши енгилроқ нонушта қилгани маъқул. Албатта, овқат ҳазм қилиш системасининг қай даражада эканлигини фақат текширувлар орқали аниқлаш мумкин. Бироқ қоида тариқасида жуда тез оч қоладиган ва уйқудан оч ҳолда уйғонадиган одамларда кислота юқори, эрталабки 10-11 гача очлик сезмайдиганларда эса паст кислоталилик кузатилади.\nКунни бир стакан илиқ сув ичиш билан бошлаган маъқул, кейин 10-15 дақиқа енгил машқ қилиш ва контраст душ олиш кони фойда. Шундан сўнг нонушта қилишингиз мақсадга мувофиқ.\nНонуштага нима ейиш керак?\nТухум, товуқ гўшти, жавдари ундан қилинган нон ва нон маҳсулотлари. Асал (чарчоқ ва стрессни бартараф этишга ёрдам берувчи фойдали углеводлар, антисептик моддаларнинг асосий манбаидир). Пишлоқ (оқсил ва кальцийнинг идеал комбинацияси). Бўтқалар (бир неча соат давомида организмни тўлиқ энергия билан таъминловчи “секин” углеводлар ҳисобланади). Қатиқ ва кўк чой.\nТухум! Таркибидаги Е, А, Д витаминларидан ташқари фосфор, темир ва олтингугурт сабабли тухум ноёб маҳсулот саналади. Тухум сариғи инсон учун зарур бўлган барча микроэлементларни ўз ичига олади. Шу сабабли эрталаб ҳар қандай шаклда тухум истеъмол қилиш мумкин.\nКўкатлар ва помидор билан тайёрланган омлет билан эса сиз жудаям фойдали нонуштага эга бўласиз. Товага ёғ қўшишдан сақланган маъқул, омлетни қовурманг, уни пиширинг.\nСули ёрмаси! Сули ёрмаси (овсянка) ҳар қандай организмга тўғри келганлиги сабабли универсал нонушта ҳисобланади. Таркиби Е, В, А витаминлари фосфор, калций, йод, калий, магнийга бой. Сули ёрмаси ошқозонни ёғ мойи ва зарарли таъсирлардан ҳимоя қилади, шлак ва токсинларни олиб ташлайди, енгил ҳазмни таъминлайди. Витамин ва минералларга бой бўлиб, катталар ва болаларга бирдек фойдали. Кун давомида организмга зарур энергия етказиб туради. Сулини сут ёки сувга пиширса бўлади, диетадагиларга сувга пиширган маъқулроқ. Турли шаклда диверсификация қилиш учун қуритилган ёки янги мевалар, ёнғоқ ва бироз майиз қўшиш керак. Шакарнинг ўрнига асалдан фойдаланиш мақсадга мувофиқдир.\nТворог! Творог ошқозонда кислота юқори даражада бўлган одамларга мос келади. Чунки сақлаш вақтида потенсиал равишда ошқозонни издан чиқарадиган бактериялар пайдо бўлиши мумкин. Бундан ташқари, турли хил қайта ишланган твороглар, глазурли пишлоқлар ёки тайёр пишириқлар таркибига қўшилганлари таркибида кўп шакар ва консервантлар борлиги сабабли тавсия қилинмайди. Бироқ, ҳеч қандай қўшимчаларсиз табиий пишлоқ жуда фойдали. У кальций, фосфор, кўп миқдорда протеин ва витамин В гуруҳини ўз ичига олади. Уни асал ва мевалар билан аралаштириш мумкин. Творог кальцийга бой, тиш, суяк, тирноқ ва сочни мустаҳкамлайди. Шунингдек, унинг таркибидаги кўплаб бошқа витаминлар, минераллар ва аминокислоталар ҳаётий фаолликни оширади ва организмга энергия беради. Айниқса, аёллар учун жуда фойдали, терини тиниқлаштириб, ёшликни сақлаб қолишда ёрдам беради.\nСандвичлар! Буғдой нони, сабзавотлар, қаттиқ ёғли пишлоқ ва қайнатилган гўшт билан тайёрланган соғлом сандвичлар нафақат мазали балки фойдали ҳамдир. Сосиска, маргарин ёки майонез билан тайёрланган сандвичларни нафақат эрталаб, балки кун давомида ҳам истеъмол қилмаган маъқул. бу маҳсулотларда кўплаб консервантлар мавжуд, калория жуда юқори ва ҳазми қийин.\nСутли гречка бўтқаси! Жудаям фойдали комбинация, кўплаб витаминлар микроэлементларни ўз ичига олади, бундай нонушта болалар учун жуда фойдали. Шакар ўрнига асалдан фойдаланган маъқул, мева ва ёнғоқни хоҳлаганча қўшишингиз мумкин. Ичимликка келсак, аччиқ бўлмаган кўк ёки қора чой, янги сиқилган шарбат, қуруқ мевалардан тайёрланган шарбатлар.\nНонуштага истеъмол қилиш мумкин бўлмаган маҳсулотлар\n1) Хамиртурушли нонлар, пишириқлар. Улар ошқозонни шиширади ва апатияни чақиради, қоринда ўзимизга ёқимсиз бўлган газ йиғилиши сабаб бўлади. Консерваланган маҳсулотлар, копченкалар, ширинликлар ва шакарли чой. Эрталаб ҳам, бошқа пайтда ҳам сигарет ва спиртли ичимликлар умуман мумкин эмас.\n2) Кофеин ошқозон шиллиқ қаватини безовта қилади, бу ошқозон суви ишлаб чиқилиши ва очлик ҳис қилинишига олиб келади. Ҳар кун эрталаб оч қоринга бир чашка каҳва истеъмол қилиш ошқозонингизга гастрит хавфини олиб келиши мумкин.\n3) Мевалар. Албатта, улар фойдали, аммо баъзилари, масалан апельсин, нок, хурмо ва банан кабиларини оч қоринга еб бўлмайди. Апельсин жуда кўп миқдорда кислотага эга. Нокда эса қўпол толалар (клетчаткалар) мавжуд. Бананда эса кўп миқдорда шакар бор, оч га жудаям тез сўрилади. Цитрус меваларни оч қоринга истеъмол қилиш аллергик реакциялар ёки гастритни келтириб чиқариши мумкин.\nБундан ташқари оч қоринга йогурт истеъмол қилманг, чунки барча фойдали бактериялар тезлик билан сўрилади. Йогуртни кечки овқатдан сўнг, перекус сифатида истеъмол қилган маъқул, ана шунда у ҳазм жараёнини енгиллаштиради. Тавсия этилмайдиган маҳсулотлар оч қоринга умуман мумкинмас. Агар сиз айнан ўша маҳсулотлардан тийила олмасангиз, у ҳолда миқдорни камайтиринг, нонуштага эмас, балки тушликка истеъмол қилишга одатланинг.\nНонушта қилмаслик оқибатлари\nНонушта фойдали ва орзудагидек бўлиши учун биринчи навбатда рационал овқатланишни йўлга қўйиш керак.\nОлимларнинг таъкидлашича, эрталабки нонуштани рад этиш тараққий этган мамлакатларда глобал семиришнинг асосий сабабидир. Нонушта қилмайдиганлар йилига 3-5 килограммгача вазн орттиришади ва 35-50 ёшга бориб уларда семизлик билан боғлиқ муаммолар мавжуд бўлади.\nНонуштани ташлаб кетадиган эркакларда юрак хуружи ёки коронар касаллигидан ўлиш хавфи 25 фоизга юқори\nНонуштадан воз кечган 40 ёшгача бўлган аёллар 5-20 кггача ортиқча вазн йиғишади.\nҲар иккала жинсда ҳам холелитияз хавфи ортади. 2 турдаги диабетнинг ривожланиш эҳтимоли ошади. Ишчанлик ва мантиқий фикрлаш қобилияти пасаяди.\nАгар сиз нонушта қилишга одатланмаган ва энди бошлашга ҳаракат қилаётган бўлсангиз. У ҳолда енгил тамаддидан бошланг, калориялар сонини аста секин ошириб боринг. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Эрталаб нонушта ва уни тарк этишдаги асоратлар


Абдурауф Фитрат. Бухорода инқилоб (1918) | www.ziyouz.uz\nБош саҳифа МатбуотЖадид матбуотиАбдурауф Фитрат. Бухорода инқилоб (1918)\nМана шунлар бир-икки ҳафта орасинда бўлуб ўтган ҳодисалар. Ҳар бири — бир маъно! Мен аниқ биламанким, шул ишларнинг ҳақиқат ҳикматлариндан руслар билан ёшлар ва Бухоро беклариндан бошқа кимса хабардор бўлмади. Бухоро халқи на муллабаччалари, на саҳройилари, на косиблари бу қоронғу воқеалардан бирор нарса онглаёлмадилар.\n1. Бухоронинг ҳоли.\n2. Фитна соатлари.\n3. Ёшларнинг тилаклари.\nОлса, бир ҳовуч еринда бир ботмон буғдойни йигирма ботмон тахмин қиларлар. Кафсан, от еми, мирзоёна — нималар дебон бир ботмонча буғдойни олиб кетарлар. Бечора Турсун қолған тўққиз ботмон буғдойни кўтарадир. Бозорга элтиб, юз тангадан тўққиз юз тангага сотадир. Ҳафта, ойлар ўтуб буғдой нархи 150 тангага чиқғач, амлокдор бек ҳақларини талаб қилалар ва Турсунбойни йигирма ботмон буғдойнинг учдан бири бўлған олти ярим ботмон буғдой учун бозор нархи юз элли(к) тангадан тўққуз юз етмиш беш танга оларлар. Мана бозорға бечора Турсун бир йиллик меҳнат қилиб чиқардиғи буғдойдан етмиш беш танга зарар тортиб чиқадир.\nИккинчи закот — качи закотидир; қўй билан качидан олинадир. Қўй билан качининг закоти ҳақиқатан қирқдан бир бўлса ҳам, саррофона, котибона ва, билмасам, нималар деб йигирмадан бирга тушуриб қўялар. Бунлардан бошқа чакана закоти деб нисобға эришмаган қўйлардан шариатға махолиқзакот олалар. Закоти олинған қўйлар ва качиларнинг таниндаки йўниндан дахи закот олмокдари кўб буюк масхаралиқ эмасми?\n(«Ҳуррият», 1918 йил, 69—72, 75-сонлар)\n ҳаводис — ҳодисалар.\n раис Абдуллоҳхўжа Садур — вақф ва дин ишлари билан шуғулланувчи амалдор Бухоро хонлигида раис деб юритилган, у кўпинча садрлардан бўлгани учун, қолаверса, бу мансаб диний ишлар билан боғлиқ бўлгани учун садр ва эшонлар қўйилган. Абдуллоҳхўжа эса, Фитрат бошлиқ жадидчиларнинг талаби билан амирнинг буйруғига кўра қатл қилинган эди (бу ҳақда Фитратнинг аввалги мақолаларида ҳам сўз юритилади).\n муфти Аскар Маснаф — шариат масалаларини талқин қилувчи ва шул ҳақда ҳукм чиқарувчи Бухоронинг юксак лавозимдаги шахсларидан. Қозикалон Бурҳониддин билан бирга бу лавозимдаги кишилар ҳам қатл қилинган эди. Бу ҳақда қаранг: Фитрат. Бухоро уламоси, «Ҳуррият», 1917, 48-сон.\n Бойдоқ – намойиш.\n Бу шахс Ф. Хўжаевнинг шаҳодатига кўра (Ф. Хўжаев. Асарлар, I жилд, Тошкент, 1976, 118-бет) Мирза Насрулла эди. 17 мартда амир чиқарган манифест муносабати билан намойиш ўтказилган бўлиб, бу намойиш иштирокчиларидан, яъни ёш бухоролиларнинг фаолларидан бир нечасини Амир «обхона»га қаматган эди. Калтакланган Насрулла эртасигаёқ вафот этади. Мақоланинг қуйироғида Фитрат яна икки киши калтакланганини ёзади. Улар С. Айний ва Мирбобо эдилар. Қамоқдан улар билан бирга Отахўжаев ва Юсуфзодалар ҳам озод этилади.\n «Ғазо» — мусулмонларнинг ялпи уруши, мазлумларнинт золимларга қарши урушидир. Бу ерда: камбағал мусулмонларнинг ўз душманларига қарши уруши назарда тутилади.\n «Рисолани… қўлимга олдим» — Таассуфки, бу рисола охиригача етмаган. «Бухоронинг ҳоли» деб номланган биринчи қисмдан айрим мақолалар чоп этилди, холос. «Фитна соатлари» деб номланган иккинчи, «Ёшларнинг тилаклари» деб номланган учинчи қисм эса, кейин ҳеч қаерда эълон этилмаган. Бизнингча, у ёзилмай қолиб кетган.\n Иликот – қўлимиздаги; бу ерда: кундалик маъносида.\n Амлок – бу ерда: амлок – мулуклар, яъни давлат томонидан солиқ олинадиган махсус руйхатдаги ерлар.\n мулки ҳур – озод ерлар, яъни солиқолинмайдиган ерлар.\n Вақф – мулкдорлар томонидан диний муассаса, масжид ёки мадраса тасарруфига берилган ерлар. Унда ишлаб, кўрган фойдалари айни муассасалар учун сарф бўлади. Вақф ерларини сотиш ёки бировга хатлаб бериб юбориш манъ қилинади.\n Ҳирож – ердан олинадиган солиқ, бу ерда: мулки ҳирожий – солиқ талаб этиладиган ерлар.\n Сайис – иш юритувчи.\n Муҳарриф – сарф-харажат.\n истифода — фойдаланмоқ.\n Хасбар – хос (махсус) ва бар (самара, натижа) сўзларидан ҳосил қилинган бу тушунча солиқ ундиришнинг бир усули бўлиб, бунда ҳосил битмай туриб (кечаси ё кундуз тўсатдан) ерлардан олинадиган ҳосил тахмин қилиниб, ёзиб кетилади. Мана шу тахмин бўйича Бухоро деҳқонларининг ерларидан солиқ ундирилган.\n Хубб – севиш, муҳаббат билан, бу ерда: (хуббидан чиқариб – кўнгилдан чиқариб, астойдил, муҳаббат билан маъноларида.)\n Кафсан, от еми, мирзаёна – кафсан маҳаллий туман маъмурияти учун (туман бошлиқларининг идоравий сарфи учуи) олинадиган солиқ; от еми – амир сарбозларининг отлари учун деган баҳона билан олинадиган дон солиғи; маҳаллий ҳокимиятдаги хат, ҳужжат ишлари деб олинадиган солиқ мирзаёнадир.\n муҳораба — уруш, бу ерда: Биринчи жаҳон уруши назарда тутилади.\n тухум — уруғ, бу ерда: уруғлик маъносида.\n качи закоти — қўй, эчки каби чорва молларидан келадиган фойданинг қирқдан бири миқдорида олинадиган солиқ. Бу ерда: «качи-кичи — эчки» маъноларида ишлатилади (шевага оид сўз).\n сарфона, котибона — сарф-харажатлар учун, котиблар учун деган баҳоналар билан қирқдан бир эмас, балки йигирмадан бир миқдоридан олинадиган закот.\n чакана закоти — нисобга (ҳисса, миқдор, бу ерда: ҳисобга қўшилмаган маъносида) эришмаган уй ҳайвонларидан олинадиган солиқ. Масалан, ҳисоблаш пайтида бу қўй ва эчкилар йўқ бўлиб, улар рўйхатга олишдан кейин туғилган. Улар учун чакана закот олинган.\n таниндаки (танидан) йўниндан (йўсининдан) — закот олинган уй ҳайвонларининг танидан (ҳисобидан) яна закот олиш (худди савдогарлардан бир неча бор закот олингани каби).\n Мақола тугалланмаган эканини юқорида айтилди (буни ушбу фикрнинг тугалланмаганидан ҳам билса бўлади).\n← Аввалги Аввалги Абдурауф Фитрат. Англиз ва Туркистон (1918)\nКейинги → Кейинги: Абдурауф Фитрат. Жоҳилона таассубға мисол (1917)


Бугун “Ҳумо Арена”да Тошкент Гран-Приси старт олади / Olamsport.com\nБугун “Ҳумо Арена”да Тошкент Гран-Приси старт олади\nТеглар : Тошкент Гран-присиДзюдоҲумо Арена\nБугун пойтахтимиздаги кўп тармоқли “Ҳумо Арена”да дзюдо бўйича Тошкент Гран-приси бошланади.\nДунёнинг 73 давлатидан 400 нафардан зиёд полвонлар иштирок этадиган ва соврин жамғармаси 100 минг АҚШ долларини ташкил этувчи мусобақага жаҳон дзюдо ҳамжамияти томонидан бўлган қизиқиш жуда ҳам юқори.\nБиринчи галда Тошкент Гран-приси дзюдо ватани Японияда ўтказилган катталар ўртасидаги Жаҳон чемпионатидан кейинги мусобақа ҳисобланади. Айнан 25 августдан 2 сентябргача оралиқда ўтган жаҳон чемпионатида Олимпиаданинг муҳим рейтинг очколарини жамғара олмаган дзюдочиларнинг аксарияти кемтикни тўлдириш учун ҳам Тошкентга келишган.\nТошкент Гран-приси ғолиблари 700 рейтинг очкосини қўлга киритишади. Кумуш медал эгалари 490, бронза медали билан тақдирланган дзюдочилар эса 350 очкога эга бўлишади. Шунингдек, 5-ўринга 252, 7-поғонадан жой олганларга 182 очко тақдим этилади.\nХалқаро дзюдо федерацияси (IJF) қоидаларига мувофиқ мезбон давлат мусобақада ҳар бир вазн тоифасида тўрт нафардан дзюдочи билан иштирок этиш ҳуқуқига эга. Табиийки, Ўзбекистон терма жамоаси мураббийлари ҳам бу имкониятдан фойдаланишади. Тажрибали спортчилар билан бирга истеъдодли ёшларга ҳам ўзларини кўрсатиш учун имконият тақдим этилади.\nТошкент Гран-присида юртимиз шарфини жами 48 нафар дзюдочимиз ҳимоя қилади. Улардан 28 нафари эркак, 20 нафари аёл спортчилардир.\nЭркаклар: -60, -66, -73, -81, -90, -100, +100 кг\nАёллар: -48, -52, -57, -63, -70, -78, +78 кг\n20-22 сентябрь кунлари ўтказиладиган баҳслар соат 10:30дан бошланади. Ҳар куни соат 17:00дан медаллар учун кечадиган финал беллашувларига старт берилади.\n20 сен 09:40:11\nBugun qaysi vaznlar boladi


Кўзимизга бу ерлар бошқа бир жаҳондек кўринмоқда эди… « O'zbekiston ERK Demokratik Partiyasi\n05 April 2016 - 7:00\nТУРКИСТОН ҚАЙҒУСИ — 26\nКўзимизга бу ерлар бошқа бир жаҳондек кўринмоқда эди. Тун бўйи юриб чарчаган кишилар, данг қотиб ухлаб қолмиш эдик. Уйғонишимиз билан саройчимиз: «Ҳай меҳмонлар, ҳукумат исковучлари келиб қолмасдан бу ердан қўзғалиб кетсанглар, баримизга ҳам яхши бўлур эди», дегач, дарров ҳаракат қилиб йўлга тушдик. Йироқ сафардан келаётганимизга белги бўлғудек бирор нарса бизда бўлмагач, сўқма йўлни қўйиб, қатнов йўлига кирдик. Бир икки чақиримча юрганимиздан кейин йўл бўйига қурилган Хитой аскархонаси борлиги йироқдан кўрилди. Ундан 40-50 қадам юқорироқ жойда ясалган минорача устида ҳам, бир қоровул ўтган кетганларни текшириб турмиш эди. Булар олдидан ўтиш биз учун анча оғир бўлса ҳам, бошқа чорамиз йўқлигидан ўтишга мажбур эдик. Бироқ, биз у ерга яқинлашганимизда нима бўлди экан, қараб турган қоровул юқоридан тушиб, шошилганича аскархона қўрғонига кириб кетди. Буни кўргач биз ҳам от юришини тезлатиб, қўрғон эшигидан эллик қадамча ўзған эдик: «Ҳой-ҳой», деган чақириқ товуши кела бошлагач, йўлдошимга «қарама қарама», деб эшитмаган кишидек кетавердик. У ҳам иккинчи чақирмади. Худо ўнглаб бундан ҳам зиёнсиз ўтиб олдик.\nШу юрганимизча ўрталикдаги тўқай ичида кетаётганимизда чегара сақловчи Шива, Солан черикларидан қуроллик бир отлиқ одам олдимиздан чиқа келиб: «Ҳай, тўхта, қаердан келасизлар? Нариги ёқдан ўтган кишиларга ўхшайсизлар. Йўлхатларинг борми?», деди. Бунинг даҳшатин кўргач, бошқа сўз айтқали бўлмади. Йўлдошим Ғиёсохун хитой паспортини кўрсатиб эди, унга қарамай ёнига солиб олиб: «Қани ёмуғо (турмага) юринглар», деб бизни ҳайдаганича йўлга тушди. Йўлдошим иккови хитойчалаб нари-бери айтишиб, ярим соатча юрганимиз сўнггида қарасам, иш кўпаядиганга ўхшайди. Бир тадбир ишлатмоқчи бўлиб: «Ҳай лоя, рухсат беринг, таҳорат синдириб олайлик», деб шу ерга тушдик. Сўнгра уни бир четга чақириб: «Бу кишининг паспорти бўлса, кучлик йўлхатлари ҳам бор, қаерга олиб борилса ҳам фойдаси йўқ, қуруқ оворагарчилик бўлади, ундан кўра бир оз чой пули олиб берсам қандай бўлар экан?», дедим. «Чой пули» қулоғига киргач «моҳу моҳу»лаб, дарров сўзи юмшаб қолди. Йўлдошим бунга рози бўлмаган бўлиб турса ҳам, мен зурлағандек бўлиб кўриниб, 20 тангани қўлига беришим билан орқасига қарамай чопқанича кетди.\nШу билан бунинг ҳам оғзи ёпилиб, қайтиб кетиши билан биз ҳам шу юрганимизча Суйдинг шаҳрига етдик. Бу эса Или ўлкасида қурилган шаҳарлардан бири, йўловчилар саройида бир кеча ётиб, эртаси куни Ғулжа шаҳрига қараб йўлга тушдик. Бир соатча йўл юрганимиздан сўнгра Қура шаҳрига келдик. Кура Или ўлкасида қурилган тўққиз қўрғон ичида энг аҳамиятлиги, айниқса, ҳарбий томондан ўлка бўйича ҳукумат маркази ҳисобланур эди. Бу ерга келгач, эркин ҳаётда ўз ихтиёрича яшаётган бахтлик кишиларни кўриб, қаттиқ таъсирланмиш эдим. Чунки, совет ҳукумати қурилгандан бошлаб, уларнинг шум қадамлигидан тирикчиликка керак ҳар нарса қаҳатчиликка учрамиш эди. Чегарадан ўтгач қарасак, дўконларда турлик моллар тиқилиб ётмиш эди. Бошқа давлатлардан келтирилгандир деб гумон қилиб сўрасак, бу молларнинг ҳаммаси совет томонидан юборилмиш экандур.\nБу ҳукумат қурилган кунидан бошлаб, ўз халқининг ҳар қанча қийинчилик, оғир аҳволда яшаётганига қарамай, балки бутун нарсаларини иқтисодий тузоқ қилиб, бошқаларни ҳам ўз йўлига тортиш учун, чет элларга чиқариб туришни ўзига қонун тутмиш эди. Совет ҳокимияти зулми остида эзилаётган ерлик халқлар эса, бутун оиласи баробар жон кучлари билан ишлаб, ўз тупроқларида етиштирган меҳнат ҳосилининг юздан бирига ҳам эга бўлолмайдилар. Ёлғизгина меҳнат ҳосилотига эга бўлмаслик эмас, балки булар қўл остида яшовчи кишилар инсоний ҳуқуқларидан ҳам бутунлай маҳрум этилган ҳолда, ҳайвонларча эрк ихтиёрсиз хизмат қилишга мажбурдирлар.\nДунё яратилиб, инсон насли ер устига тарқалган кунидан бошлаб, ҳеч бир замонда бу каби ақлдан ташқари, бузуқ маслакли олчоқ одамлар халқ устида ҳукмрон бўлмаганлиги маълумдир. Шунинг учун энг оғир даҳшатлик кун қайси деб пайғамбаримиздан сўраганда: «Ҳаромзодалар ўғли ҳаромзодалар халқ устидан ихтиёрсиз ҳукм юргизса ўша кун», дедилар. Яна Расулуллоҳнинг айтишларича, ҳар бир инсон умри узулгунча офат балолар ичра яшамоққа мажбурдир, лекин ҳаёт оламида бўладиган барча балолар ичида бутун халқ учун энг ёмонроғи, энг зарарлиги кўрлик балоси экандир. Чунки бундан пайғамбаримиз ўзлари ҳам паноҳ тилаб, ундан сақланишга буюрдилар.\nЭнди кўр балоси қайси деб сўралур эрса, ўзлари билмаган, билганларига тушунмаган бир қанча жоҳил нодонлардурким, улар ақллик олимлар бошлиқ бутун халқ устидан қурол кучи билан зўрлик асосида ҳукмронлик қиладилар. Халқ тақдири бутунлай улар қўлида бўлгач, булар учун улардан энг даҳшатлик, зарарли офатлар туғилади. Шунинг учун ҳар ишда тўғрини эгридан, яхшини ёмондан ажратқудек ақл фаросатдан йироқ бўлган ҳукумат бошчилари эса, бечора халқ бошига келган кўр бало бўлишлари шубҳасиздир. Пайғамбаримиз айтдилар: «Мен Аллоҳ таоло томонидан бир йўл келтирдим. У эса ёруқ, юмшоқ, теккис йўлдир, тўғри йўлдир. Боши бу дунёда бўлиб, нариги боши у дунёда жаннатдур. Бу йўлнинг қоловузи Муҳаммад алайҳиссалом, қўлланмаси Қуръондур. Агар умматларим унинг кўрсатганича динларини кутиб, у йўлдан четга чиқмас эканлар, бутун офатлардан омонда бўлиб, Аллоҳ ризосини топқайлар». Агар бундай бўлмас экан, Аллоҳ айтди: «Уларнинг бошига бир бало юборурманким, ҳар қандай билимли доно кишиларни ҳам ҳайронликда қолдиради».\nМана, Расулуллоҳ айтганларидек, бутун дунё бўйича энг сиёсий арбобларни ҳайратга қўйиб, чорасиз қолдирган нарса эса, шу устимиздаги коммунизм балосидан бошқа эмасдур. Чунки юқорида айтилган пайғамбаримизнинг мўъжиза сўзлари шу кунларда бўлаётган ишларнинг нақ ўзи эканлигини кўриб турибмиз. Энди бу каби балолардан қутулиш учун Расулуллоҳ кўрсатган ҳақиқий исломият, Қуръон кўрсатган йўлга қайтишдан бошқа чора йўқдир.\nЯна ўз сўзимизга келайлик. Сариўзакдан чиқиб, Ғулжа чегарасини беш олти кун йўл бўйлаб келаётганимизда, мени энг ачинтирган нарсалардан бириси, кўчманчи қозоқ қариндошларимизни энг оғир аҳволда кўришим эди. Чунки, совет тупроғи бўйича қайси ўлкада бўлса ҳам, ҳеч бир миллат булар каби вайронгарчиликка учраб, қаттиқ зарар кўрмаган бўлсалар керак. Бунга далил: инқилоб олдида саккиз миллион ҳисобланган қозоқ халқи ҳозирги тарих 1968 йилда олинган маълумотга кўра, уч миллион қолмишдир. Айниқса Болқош кўли атрофидан бошлаб, Қоракўл, Қизилжар қалъаларигача сувсиз, экинсиз Қорақум чўлларида яшаётган, чорвачиликдан бошқа қилар овқатлари бўлмаган, ўзлари учун, халқ учун мол боққан бечора кўчманчи ерликларнинг қўлларидаги борлиқ молларини бу раҳмсиз, тошюрак малъунлар бирданига тортиб олдилар. Бунинг натижасида тирикчилиги ёлғиз чорвага боғланган қозоқ халқи очликдан қирилиб кетди. Бунга қарши ўзларини халқ ғамхўрлари аташган давлат арбоблари коммунист раҳбарлари ҳеч қандай чора кўрмадилар ва 30-йили бошланиб, 33 йиллари тўлиқ кучга кирган, Қозоғистон бўйича тарқалган очарчиликдан қозоқ халқи бутунлай қирилишга бошлади.


15:00 / 13.11.2020 761 pdf Ўқиш режими + -\nУлар иймон келтирган ва Аллоҳнинг зикри ила қалблари ором топганлардир. Огоҳ бўлингким, Аллоҳнинг зикри ила қалблар ором топур! (Раъд сураси, 28-оят).\nҲа, иймон келтирганларнинг қалблари Аллоҳнинг зикри ила ва Қуръон тиловати ила ором топади.\nЗикрни энг афзали Қуръон тиловат қилмоқдир.\nҚуръонни ўзингизга кеча ва кундуздан бир вақтда тиловат қилиш учун вирд қилиб олинг!\nУни кўп тиловат қилинг ва уни тиловати билан чекланиб қолмасдан, маъноларни ҳам тадаббур қилишга, ҳаракат қилинг! Шунда қалблар, ором олиб ҳотиржам бўлгай.\nҚуръон таълими вақтида сакинат тушиши ҳақида, Пайғамбаримиз соллаллоҳу алайҳи васаллам ҳадисларида шундай марҳамат қиладилар:\nПайғамбаримиз соллаллоҳу алайҳи васаллам: «Қайси бир қавм (жамоа) Аллоҳнинг уйларидан бир уйда йиғилишиб, Аллоҳни китоби Қуръони Каримни тиловат қилиб, ўрталарида уни ўзаро дарс қилиб ўрганишса, улар устига сокинлик, ҳотиржамлик тушади. Ва уларни раҳмат ўраб олади ҳамда фаришталар уларни қуршаб оладилар ва Аллоҳ таоло Ўзининг ҳузуридаги зотларга уларни зикр қилади», дедилар.\nБу ҳадисдан билинадики, Қуръони Каримни тиловат қилувчилар ва ўрганувчилар ва ўргатувчи устозларга ва Қуръонни эшитиб маъноларини тадаббур, тафаккур қилувчиларга ва унга амал қилувчиларга бошқаларга берилмаган хос ажр савоблар берилиши.\nВа Қуръон ўқилган жойда сокинлик, қалб хотиржамлиги, ҳайр баракани, фаришталар тушиши ва Қуръон ўқийдиганларни раҳмат, марҳамат ўраб олиши ҳамда фаришталар уларни қуршаб олиши ва Аллоҳ таоло ўзининг ҳузуридаги фаришталарга мақтаб уларни зикр қилиши ва қиёматда Қуръон соҳибини шафоат қилиши, нур ва зиё бўлиши, қорини жаннатдаги мартабаси Қуръонни ўқиб кўтарилиб бориши ва булардан бошқа Қуръон соҳибига кўпдан кўп ажрлар ваъда қилиниши, Қуръон соҳибига Аллоҳ томонидан бандасига берилган улкан инъомдир.\nАллоҳим бизларга раҳматингни туширгин. Қалбларимизни Қуръон нури билан нурлантиргин, қалбларимиз Қуръон ўқиб ором оладиган қавмлардан қилгин.\nАбдуссомад Ҳабибуллоҳ ўғли тайёрлади\nIstoraxon 20:29 / 15.11.2020\nҚуръон тиловатига кòпроқ вақт ажратишим кераклигини шу билан бирга тафсирни ҳам òқиб бориши лозимлигини англадим...\n13:00 / 13.11.2020 691\n17:00 / 13.11.2020 523\n549 11:00 / 24.10.2020\nРоҳманhellipҚуръонни ўргатди.Аввал айтганимиздек, .АрРоҳман, Аллоҳ таолонинг исмларидан ва сифатларидан биридир. Маъноси чексиз раҳмлиликдир. Раҳмлилик инсонга давоми...\n3278 15:21 / 18.10.2020\nЮқорида ўтган саҳифаларда ҳар бир инсонда бўлиши мумкин бўлган ёмон ахлоқлардан бири ndash ёлғончилик ҳақида ожизона сўз юритилди. Мазкур сўзлардан ёлғон жуда ҳам давоми...\n1169 12:30 / 12.01.2019\nМавлоно Муҳаммад Шамшод Надавий ҳазратлари айтадиларМусулмонларнинг бир гуруҳи сепни Расулуллоҳ соллаллоҳу алайҳи васалламнинг суннатлари эканлигини исбот давоми...\n1962 11:05 / 27.07.2019\n3420 14:48 / 30 март


Ҳазрати Али (каррамаллоҳу важҳаҳу) Расулуллоҳ соллаллоҳу алайҳи васалламдан ривоят қиладилар: «Иккита хислат борки, сизларга улар туфайли зарар етишидан хавфдаман: кибру ҳавога эргашиш ва орзу-ҳавасга берилиш. Кибру ҳавога эргашиш – ҳақдан тўсилиш, орзу-ҳавасга берилиш эса дунёни яхши кўришдир. Огоҳ бўлинг! Оллоҳ таоло дунёни суйган бандасига ҳам, суймаган бандасига ҳам беради. Иймонни эса фақат суйган бандасига ато этади. Эсда тутинг! Диннинг ҳам, дунёнинг ҳам фарзандлари бор. Сизлар дунё фарзанди эмас, дин фарзанди бўлинглар. Билингки, дунё сизларга орқа ўгирувчи охират эса пешвоз чиқувчидир. Огоҳ бўлинг! Бу кун амал куни, унда ҳисоб йўқ. Яна огоҳ бўлингларки, ҳисоб куни яқин, у кунда амал қилиш йўқ!» (Ибн Абу Дунё ривояти).\nУмму Мунзир айтади: «Бир куни кечқурун Расулуллоҳ соллаллоҳу алайҳи васаллам: «Эй одамлар! Оллоҳдан уялмайсизларми?» дедилар. «Нима учун, эй Расулуллоҳ?» дейишди. «Еёлмайдиган нарсаларингизни тўплайсиз, етолмайдиган нарсаларни орзу қиласиз, ичида яшолмайдиган уйлар бино қиласиз», дедилар Пайғамбар соллаллоҳу алайҳи васаллам» (Ибн Абу Дунё ривояти).\nАбу Саид Худрий дейди: «Усома ибн Зайд пулини бир ойдан сўнг бериш шарти билан Зайд ибн Собитдан юз динорга чўри сотиб олди. Бунинг хабари Расулуллоҳ соллаллоҳу алайҳи васалламга етгач, у зот: «Пулини бир ойдан сўнг беришга келишган Усомага ажабланмайсизми?! Ҳа, дарҳақиқат, Усома орзу-ҳавасга берилибди! Жоним қўлида бўлган Зотга қасамки, ҳар сафар кўзимни юмиб-очар эканман, шу онда: юмилган кўзларимни ёпган қовоқларим қайтадан кўтарилгунича Оллоҳ жонимни олмасмикан, деган гумонга бораман. Бирор луқмани оғзимга солсам, уни ютиб улгурмай, шу луқма бўғзимда қолиб кетмасмикан, деган хавфда бўламан. Эй Одам фарзандлари! Агар оқил бўлсанглар, ўзингизни ўликлардан деб ҳисобланг. Жоним қўлида бўлган Зотга қасамки, «Албатта, сизларга ваъда қилинган нарса шак-шубҳасиз келгувчидир» (Анъом, 134-оят), – дедилар» (Ибн Абу Дунё, Табароний ва Байҳақий ривояти).\nРивоят қилинишича, Расулуллоҳ соллаллоҳу алайҳи васаллам учта чўп олиб, биттасини олдиларига, иккинчисини унинг ёнига, учинчисини узоқроққа санчиб, дедилар:\n– Бу нима эканини биласизларми?\n– Оллоҳ ва Унинг расули билувчироқ, – дейишди.\n– Мана бу инсон, буниси ажал, ана униси эса, инсоннинг орзу-ҳаваси. Одам фарзанди орзу-ҳавасга берилади. Ажал уни талвасага солганида, орзу-ҳавасдан нишон қолмайди», – дедилар Набий соллаллоҳу алайҳи васаллам (Имом Аҳмад ривоятлари).\nПайғамбар алайҳиссалом дедилар: «Одам фарзандининг атрофида тўқсон тўққизта ўлим бор. Агар бу ўлимлар Одам фарзандини нишонга олишда адашса, у қарилик томон одимлайди» (Термизий ривояти).\nИбн Масъуд деди: «Кишининг атрофидаги ўлимлар унга элтувчи кўчалардир. Сўнг қарилик келади, кейин орзу-ҳавас. Киши орзу-ҳавасга берилар экан, ўлим кўчаларига кириб боради. Ўлимларга унинг орзу-ҳавасларини ушлаш буюрилади. Агар ўлимлар адашса, барибир қарилик бу орзу-ҳавасларнинг бошига етади. Инсон эса уларнинг руёбга чиқишини кутаверади».\nАбдуллоҳ деди: «Расулуллоҳ соллаллоҳу алайҳи васаллам, бизга тўртбурчак шакл чизиб, унинг ўртасига узун чизиқ тортдилар. Кейин узун чизиқ атрофига бир неча калта чизиқлар чиздилар. Битта чизиқнинг учини тўртбурчакнинг ташқарисига чиқариб қўйдилар ва:\n– Биласизми, бу нима? – сўрадилар.\n– Оллоҳ ва Унинг расули билувчироқдир, – дедик.\n– Тўртбурчак ҳосил қилиб, инсонни ўраб турган чизиқлар унинг ажали. Калта чизиқлар дунёда етадиган ёмонликлар бўлиб, агар инсонни бу ёмонлик адаштирса, бунисининг, у ёмонлик адаштирса, унисининг жабрини тортади. Учи ташқарига чиққан чизиқ эса инсоннинг орзу-ҳавасидир» (Бухорий ривояти).\nАнасдан: «Расулуллоҳ соллаллоҳу алайҳи васаллам дедилар: «Одам фарзанди қарийди. Ундаги икки хислат: ҳирс ва орзу-ҳавас эса асло қаримайди». Яна бир ривоятда: «Икки хислат яшариб боради: мол-дунёга ҳирс ва умрга ҳирс» (Имом Муслим ривояти).\nРасулуллоҳ соллаллоҳу алайҳи васаллам, дедилар: «Бу умматнинг аввалгиси яқийн (аниқ, бешубҳа билиш) ва зуҳд туфайли нажот топди. Бу умматнинг охиргиси бахиллик ва орзу-ҳавасга берилиш туфайли ҳалок бўлади» (Ибн Абу Дунё ривояти).\nАйтилишича, «Исо алайҳиссалом белкурак билан ер ағдараётган қарияга кўзи тушиб: – Эй Оллоҳ, бу чолдан орзу-ҳавас туйғусини олиб қўй,– деди. Бир пайт чол қўлидаги белкуракни қўйиб, чеккароққа чиқиб, ётиб олди. Исо алайҳиссалом яна дуо қилди: – Эй Оллоҳ, унга орзу-ҳавасини қайтар.\nЧол ўрнидан туриб, ишлай бошлади. Исо алайҳиссалом ажабланиб, чолдан бу ҳолнинг сирини сўради. Чол деди: – Ишлаётган пайтимда нафсим: «Қачонгача ишлайсан, ўзинг қартайган бир чол бўлсанг!» – деди. Дарҳол белкуракни улоқтирдим ва чўзилиб ётиб олдим. Сал туриб, нафсим менга деди: – Оллоҳга қасам, сен ҳали қолган умрингни ҳам яшашинг керак – шу заҳоти ўрнимдан туриб, белкуракка ёпишдим».\nҲасан ривоят қилади: «Расулуллоҳ соллаллоҳу алайҳи васаллам дедилар:\n– Жаннатни ҳаммангиз яхши кўрасизми?\n– Албатта, эй Оллоҳнинг расули, – дейишди.\n– Орзу-ҳавасдан тийилинглар, ажални доимо кўз олдингизда тутинг! Оллоҳдан ҳақиқий ҳаё қилинглар».\nРасулуллоҳ соллаллоҳу алайҳи васаллам дуоларида дердилар: «Эй Оллоҳ, охират яхшилигини тўсадиган дунёдан сақла, паноҳингга ол! Ўлим яхшилигини тўсадиган ҳаётдан сақла, паноҳингга ол. Яхши амални тўсадиган орзу-ҳавасдан сақла, паноҳингга ол» (Ибн Абу Дунё ривояти).


Жаваз ЖАФФРИ (ПОКИСТОН) / Инглиз тилидан Раҳим КАРИМ таржимаси. | ATUNIS GALAXY POETRY\n← Je Suis Un Être Humain (نا…..إنسان) – Poéme initialement écrit en arabe par Walid Abdel Hamid Al Ayari / Traduction de l’Arabe vers le Français par Hela Tekali\nKonac / Valentina Novković →\nЖаваз ЖАФФРИ (ПОКИСТОН) / Инглиз тилидан Раҳим КАРИМ таржимаси.\nЖаваз ЖАФФРИ (ПОКИСТОН)\nДоктор Жаваз Жаффри таниқли шоир, драматург, танқидчи, шарҳловчи, бошловчи, урду тили ва адабиёти профессори. Ҳозирда у халқаро адабий доирада тан олинган Покистоннинг кам сонли шоирларидан биридир. У “Европа ва Aмерикадаги урду адабиёти” мавзусида докторлик диссертациясини ёқлаган ва бу тадқиқот иши орқали Шарқ ва Ғарб ўртасида маданий ва адабий кўприкларни барпо этган. Зеро бу Европа ва Aмерикада урду тили ва адабиётини ривожлантиришга бағишланган биринчи илмий ишдир. Доктор Жаваз Жаффри 25 та китоб муаллифи бўлиб, уларнинг аксарияти дунёнинг бир неча тилларига таржима қилинган.\nУ ўз шеърлари билан ўзининг замонга мос равишда сезгирлиги, шеърий қобилияти билан Шеърият юртини кенгайтирди. Инсон эркинлиги, фазовий ва илмий онг, табиий ўлим ҳуқуқи, маданий ўзига хослик, ҳаётнинг ижтимоий-сиёсий ва ҳиссий муаммолари, ватан билан боғлиқлик, табиатни тушуниш, инсон танасининг сирлари, қадимги цивилизациялар ва дунёда тажовузга қаршилик кўрсатиш, мифология, глобал урушлар, атом қуроллари ва инсоният шаъни шоир шеъриятининг асосий мавзуларини ташкил этади.\nИжодий битик, танқид, шеърият, динларни қиёсий ўрганиш, жамиятнинг тарихий-маданий қарашлари, жаҳон мифологияси, фан ва адабиёт ўртасидаги муносабат, халқаро адабиёт, мумтоз мусиқа ва бошқа тасвирий санъат турларига чуқур қизиқади.\nҲозирда доктор Жаваз Жаффри урду тилида сўзлашувчи тасвирий санъат бўйича ягона танқидчи ҳисобланади. Унинг “Ҳак сей Утни Уала Фанн” китоби рақс, мусиқа, “Фунн-е-Паҳлваний” китоби тасвирий санъат, касб-ҳунар ва қурилиш санъати ва бошқа мавзуларга оиддир. У классик мусиқага тааллуыли улкан кутубхона тўпламига эгадир. Унинг иш хонасида катта китоб кутубхонасининг борлиги ҳам унинг адабий дидидан далолат беради.\nДоктор Жаваз Жаффри сўнгги ўттиз йил ичида глобал урушлар ва атом қуролларига қарши овозини кўтарди. У Ер шарининг фахрий пацифистчиси овозидир. Тинч, яшашга яроқли ва барқарор дунё қуриш унинг орзуси. У замонавий дунёда урушга қарши иккита шеърий антология чоп этган ягона шоир ҳисобланади.\nДоктор Жаваз Жаффри буюк инсон ҳуқуқлари фаоли. У умрининг сўнгги нафасигача инсоннинг яшаш ҳуқуқини таъкидламоқчи. Урушга қарши шеърияти уни мунозарали шоирга айлантирган ва у минтақавий ва халқаро миқёсда баъзи кучли доиралардан норози. Дарҳақиқат, у минтақавий ва халқаро миқёсдаги “Урушга қарши адабий ҳаракат”га яккахон раҳбарлик қилади.\nАсарлари Муҳаммад Шаназар ва Сора Aлихон томонидан таржима қилинган. Унинг шеърлари инглиз, хитой, француз, италян, хорват, рус, испан, венгер, украин, араб, серб, малай, филиппин, крио, япон, поляк, турк, шунингдек, маҳаллий (панжоб, пуштун, синдҳи, бараҳви ва ҳинд) тилларига таржима қилинган. У “Маин Лаам ди Жанж да Лаҳда ҳан” деб номланган яна бир урушга қарши панжоб тилидаги шеърий китобини ёзган, уни Харпреет Каур таржима қилган ва Ҳиндистонда Нави Дуниа Публишерс, Панжоб, томонидан нашр қилинган.\nУ Покистон Президентининг нуфузли мукофоти билан тақдирланган (2016 йилги Инсон ҳуқуқлари бўйича Миллий мукофот). Франг Борди номидаги адабий мукофот (Aлбания, 2013) соҳибидир, Покистонда хизмат кўрсатган шоир (Сейшел ороллари, 2019) ва Жаҳон шеърияти юлдузи мукофоти лауреати (WNWU, Қозоғистон, 2019) бўлган.\nБундан ташқари, у 2017 йилда Инсон ҳуқуқлари вазирлигининг “Тинчлик қалқони” махсус мукофоти (Покистон), Қуид-е-Aзам олтин медали (2015), Осиё маданияти Уюшмаси мукофотига ҳам (2016) сазовор бўлган.\nПокистон Ёзувчилар уюшмаси, Исломободдаги Покистон адабиёт академиясининг аъзоси.\nБутунжаҳон ёзувчилар уюшмаси (WНWU) аъзоси.\nЖаҳон адабиёти академияси аъзоси (Лондон)\n“Motivational stripes” гуруҳи аъзоси.\nХалка-и-Aрбоб-и-Заук жамияти аъзоси, Покистон.\nДоктор Жаваз Жаффри шеърияти таниқли адабий журналларда, урду ва инглиз веб-сайтларида ва Amazon каби халқаро рақамли китоб дўконларида мавжуд.\nМЕНИНГ ЖАҲОНИМ ЦИВИЛИЗАЦИЯЛАШГАН НАРЦИССИЗМ ҲУКМРОНЛИГИ ОСТИДА\nМенинг шаҳримнинг чироқлари шамолдан қўрқади\nМен деворга видолашув битигини тимдаладим\nВа эшикка кифтим билан ўгирилдим\nБу ерда сиз одамлар қуролни нақадар яхши кўришларини эшитасиз.\nМен ўз овозимда тугун қилиб аста чигиб қўйдим\nМенинг шеърларим мулоқот қила олишлари учун\nДудуқ шаҳар билан\nМен атом бомбаси парчалари узра ётган шаҳарга нисбатан мунглиман\nМенинг шеърим ёнаётган шаҳар кулидан илдиз отди\nВа менинг достоним мукофоти\nҚалбларнинг оппоқ қароқларига битилди.\nКензабуро Оэнинг кўзлари нам,\nМен унинг ёнида ўтираман,\nЕрга қулаб тушган\nшаҳар ҳалокатига аза тутиб!\nУлар менинг мағрур бўйнимни эгишга аҳд қилишган\nМенинг шаҳримни қистовга олиб\nХуллас, улар мени қашшоқлаштиришлари мумкин\nМенинг далаларимни вайрон айлаб\nМенинг аёлларимни одам бозорларига олиб чиқиб\nЗеро жангда ҳалок бўлишни афзал кўраман.\nМенинг жаҳоним цивилизациялашган нарциссизм ҳукмронлиги остидадир!\nИККИ ЯРИМ УРУШ\nБизнинг ўтмишимиз – бизнинг келажагимиз,\nБиз йўналишни қораламадик\nБир-биримизнинг хатомиз билан.\nМенинг танам – уруш озуқаси\nВа кўз ўнгимда менинг ёқиб ташланган\nЧириб кетган жасадим сузади.\nМен таг-томири билан юлиб олинган\nМана шу тилларнинг қўшиғиман.\nДиққатим барбод бўлаётир\nЯхши даракларнинг келишини эшитишни кутиб.\nМенинг қулоқларим йўлакларига\n“Lider Epic”ни қуйинг,\nМенинг кўзларимда асрлардан.\nМенинг шахсий тупроғимга илдизингизни теранлатинг,\nМенинг қарамоғимдаги жойда.\nМенинг озодликдан маҳрум қилинган\nМенинг сўнгги манзилгоҳимдир.\nМен ўз орзуларимни ўстиряпман\nФарзандларим кўз ўнгида.\nМен оламда ҳаётга даъват этаман,\nВа табиий ажалга.\nҚачонгача биз ўзимизнинг энг қайноқ\nТилакларимизни оёқости қиламиз?\nБизнинг эскирган, йиртиқ пойафзалларимиздан\nОёқларимизни халос этиш вақти келди.\nЖАНГЧИЛАРНИНГ ЮРАГИ БЎЛМАЙДИ\nМен юрак излайман,\nМенинг халқим нафас олиши учун;\nМенинг элим туғилади,\nБироқ тинчликсиз ва эрксиз;\nУ тирик қоладилар.\nВа жон беради.\nБиз ўз ҳақ-ҳуқуларимиз\nҲақида айтмоқчи бўлганимизда,\nБизнинг овозларимиз тиқилиб қолади,\nТингла! Кўз шишадан,\nҲар доим кўриш қобилиятига эга эмас,\nМенинг қўшиғим бор,\nЛекин овозим йўқ;\nСенда эса овозинг бор,\nБироқ қўшиғинг йўқ.\nКелинглар, у ҳолда\nФақат қушлар учун.\nОдатда мен концертда\nҚўшиқ айтаётган пайтим\nТинчлик қўшиғини ижро этаман,\nЛекин баъзан миннатдорчилик ўрнига нафрат оламан,\nАжал билан келишиб олгандай.\nАЛЕППО МЕНИНГ ҚЎШИҒИМДА ЯШАЙДИ\nБошимда ўзимнинг мўъжазгина сармоямни олиб кетар эканман,\nМен тутаб ётган шаҳарни ортимда қолдираман.\nМен ҳаёт билан савдолашмайман, менинг виждоним тоза\nУйимдан бироз нарироқда,\nЭвфрот сувлари жўшқин шовуллаган жойда,\nАйни пайтда бир сиқим қум қолган…\nАлеппо – менинг қўшиқларимнинг алвон ипидир,\nМен уни уйимнинг қулаб тушган томидан ҳам яхши кўраман.\nМенинг болаларим учун ҳаво емакдан ҳам муҳимроқдир,\nБироқ улар яшаш учун унга қўл узатадилар.\nБолалар Пабло Неруданинг шеърларига жалб бўладилар,\nЗеро китоб варақларидан Чили шамоли эсиб туради\nҲаётнинг ботиний мисралари аро.\nМен сен ҳақингда ёзаман,\nЁрқин терига эга тананинг шаффофлиги ҳақида,\nМенинг осмонимнинг қиёфаси\nОлтин кўкракка ёзилган.\nБунинг барчаси тунда ғойиб бўлади.\nУлар менинг орзуимни ўғирлашди.\nМени аёлим тарк этганида,\nМен ўсимликлар ёнида яшашни ўргандим.\nВа қушлар қошида севишни.\nМен мана шу асосда туғилган эдим.\nТуманликда менинг охиратим яқинлашмоқда…\nМен шунчаки фазовий оркестрнинг\nБир қисмиман, холос…\nИнглиз тилидан Раҳим КАРИМ таржимаси.


Париж воқеаларидан сўнг Флорида ислом дини моҳиятидан хабар берувчи биллбордлар пайдо бўлди\n13:27 / 28.11.2015\nПариж воқеаларидан сўнг Америкада ҳам мусулмонларга нисбатан ҳам турли салбий муносабатлар авж олмоқда. Шу боис Флоридадаги мусулмонлар реклама паннолари, баннер ва биллбордларга исломнинг моҳияти ҳақидаги сўзларни қўймоқда, дея хабар бермоқда Muxlis.uz сайти.\nМасалан, шундай баннерлардан бирида "Муҳаммад тинчлик, адолат ва аёлларнинг ижтимоий ҳимоясини ёқлаган”, дейилса, бошқа бирида "Аллоҳ сизнинг ташқи кўринишингиз ва ҳолатингизга қараб, ҳукм чиқармайди”, деб ёзилган.\nҲозирда шаҳарларнинг марказий нуқталаридаги ўнлаб биллбордларга ана шундай сўзлар ёзилиб, ислом ҳақида кўпроқ маълумотга эга бўлишни истовчилар учун телефон рақамлари ҳам ёзилмоқда. Маълумотларга кўра, қўнғироқ қилганлар сони аста-секинлик билан кўпайиб бораяпти.


«МЕН ҲАМ ШУ ТАНЛОВДА ҚАТНАШМОҚЧИМАН» - Ўзбекистон овози газетаси\n«МЕН ҲАМ ШУ ТАНЛОВДА ҚАТНАШМОҚЧИМАН»\n«Ёш сиёсатчи — 2017» танловининг Жиззах вилоят босқичида ёшлар томонидан тақдим этилган лойиҳалар ҳаётийлиги билан ажралиб турди.\n— Танловга тайёргарлик кўриш, унда иштирок этиш орқали сиёсий билимим мустаҳкамланди, — дейди Ғаллаорол тиббиёт коллежи ўқувчиси Чарос Анварбекова. — Янги дўстлар орттирдим, саҳна ва нутқ маданияти бўйича керакли тавсияларга эга бўлдим. Ҳудудимиздаги аҳволни ўрганган ҳолда ўз лойиҳамни ишлаб чиқдим. Унда хотин-қизлар ва ёшлар бандлигини таъминлаш масаласи илгари сурилган. Агар лойиҳа амалга ошса, коллеж ўқувчилари сифатли маҳаллий хомашёдан тайёрланган ўқув формаси билан таъминланади. Ишга лаёқатли ногирон аёлларнинг 5 нафари ишли бўлади.\n— Ёшлар учун ўтказиладиган турли тадбирларга қатнашиб тураман. Бугун ҳам томошабин сифатида бу ерга келдим, — дейди Мадина Раҳмонова. — Иштирокчиларнинг ўзини тутиши, ҳозиржавоблиги ва тайёргарлигини кўриб, ҳавасим келди. Келажакда мен ҳам шу танловда иштирок этмоқчиман.\nТанлов якунига кўра, 3-ўрин Зарбдор хизмат кўрсатиш касб-ҳунар коллежи ўқувчиси Шерали Бўрибоевга, 2-ўрин Ғаллаорол тиббиёт коллежи ўқувчиси Чарос Анварбековага насиб этди. Жиззах саноат ва сервис касб-ҳунар коллежи ўқувчиси Мурод Алиев биринчи ўринни қўлга киритиб, республика босқичига йўлланма олди.\nЎзХДП Жиззах вилоят кенгаши сектор мудири.


АХБОРОТ ТЕХНОЛОГИЯЛАРИ ВА КОММУНИКАЦИЯЛАРИ СОҲАСИНИ РИВОЖЛАНТИРИШ ИШЛАРИ ТАҲЛИЛ ҚИЛИНДИ - Ўзбекистон овози газетаси\n— Ахборот технологиялари ва коммуникациялари ривожи барча соҳалар тараққиётини таъминлайди, одамларга қулайлик яратади, — деди Шавкат Мирзиёев. — Йил бошида ушбу муҳим соҳани ривожлантириш бўйича белгилаб берилган кўплаб вазифалар ижроси тўлиқ таъминланмади. Тармоққа инвестиция жалб этиш, хизматлар ва тайёр дастурий маҳсулотларни экспорт қилиш аҳволи бизни умуман қониқтирмайди.\nШунинг учун вазирлик раҳбариятини ўзгартиришга мажбур бўлдик. Янги вазир ва унинг ўринбосарлари бундан тегишли хулоса қилиб, ўз ишларини мутлақо янгича тарзда ташкил этишлари лозим. Мавжуд муаммоларни тезроқ бартараф этиш ва тармоқни тубдан ривожлантириш, жалб этилаётган инвестициялар ва экспорт ҳажмини кескин кўпайтириш, энг муҳими, қисқа даврда тизимда сезиларли ижобий ўзгаришларни таъминлаш керак, деди Президентимиз.\nЙиғилишда давлатимиз раҳбарининг 2018 йил 19 февралдаги «Ахборот технологиялари ва коммуникациялари соҳасини янада такомиллаштириш чора-тадбирлари тўғрисида»ги фармони ва Президент ҳузуридаги йиғилишларда берилган топшириқлар ижросини таъминлаш қандай бораётгани таҳлил қилинди. Соҳани жадал ривожлантириш бўйича муҳим вазифалар белгилаб берилди.\nАхборот технологиялари ва коммуникациялари соҳасига хорижий инвестицияларни жалб этиш, тўғридан-тўғри сармоялар иштирокидаги лойиҳалар улушини ошириш зарурлиги таъкидланди. Жорий йилда камида 200 миллион доллар, 2019 йилда эса инвестициялар, айниқса, тўғридан-тўғри сармоялар ҳажмини 500 миллион долларга етказиш вазифаси қўйилди.\n«Ўзбектелеком» компаниясининг нуфузини ошириш, «Ўзмобайл» миллий мобиль алоқа операторини ривожлантириш бўйича топшириқлар берилди.\nСоҳада хизматларни экспорт қилиш етарли эмаслиги, бу кўрсаткични кескин ошириш, энг аввало, дастурий таъминот яратиш ва экспортни кўпайтириш кераклиги таъкидланди.\nТелефон ва интернет фойдаланувчиларига кўрсатилаётган хизматлар сифати пастлиги, мавжуд алоқа тармоқларининг атиги 27 фоизи оптик толали, қолгани мис симли линиялардан иборат экани танқид қилинди. Интернет тармоғига уланиш тезлигини ошириш, алоқа тармоқларини тўлиқ оптик толага алмаштириш бўйича кўрсатмалар берилди.\n«Электрон ҳукумат» тизимини янада ривожлантириш, интерактив давлат хизматлари кўрсатишни кескин яхшилаш бўйича вазифалар белгилаб берилди. Почта алоқаси фаолиятини тубдан такомиллаштириш зарурлиги таъкидланди.\nАхборот хавфсизлигини мустаҳкамлаш масаласига эътибор қаратилди.\nСоҳада кадрлар танқислиги сезилаётгани, Тошкент ахборот технологиялари университети ва унинг филиалларида илмий салоҳиятга эга педагоглар бор-йўғи 21 фоизни ташкил этиши қайд қилинди. Шу боис университетда ўқитувчиларнинг илмий салоҳиятини ошириш ва илмий-тадқиқот ишлари кўламини кенгайтириш зарурлиги таъкидланди.\nХорижий тажрибани чуқур ўрганган ҳолда, мамлакатимизда ахборот-коммуникация инфратузилмасини ривожлантиришга қаратилган 5 йиллик миллий дастурни ишлаб чиқиш вазифаси топширилди.


Исломдан илгари арабларнинг ҳаж ибодатлари қай тарзда бўлган?(2-қисм) — Ko'kaldosh\n11.08.2019 / - Ислом тарихи, Мақолалар\nИсломдан илгари арабларнинг ҳаж ибодатлари қай тарзда бўлган?(2-қисм)\nБайтуллоҳни тавоф қилиш жоҳилият давридаги арабларнинг амалга оширадиган ҳаж рукнларидан бир рукн бўлиб унинг маносикларидан ҳисобланар эди. Улар тавофни байтуллоҳга ҳар сафар кирганларида бажарардилар. Улардан ким сафарга отланса ёки сафардан қайтса албатта биринчи қиладиган иши байтуллоҳни тавоф қилиш бўлар эди. Исломдан аввал кийимсиз, яланғон тавоф қилиш одати кенг тарқалан эди, бу одат гуноҳлардан покланиш белгиси деб қабул қилинган бўлиб, ундан ташқари тавоф пайитида “ҳожилар” хуштак ва чапак чалишар эди.\nИсломдан аввалги даврларда араб қабилаларида улар ўзлари ибодат қиладиган ҳамда эҳромга кириб “Лаббайка”ни айтишда уларни номларини қўшиб айтадиган бут-санамлар кўп эди.\nҚурайш қабиласидан бошқа қабилалар ўз бут-санамларнинг байтларини тавоф қилардилар. Масалан Ясриб аҳли Манот номли санамини тавоф қилишар эди.\nЖоҳилият давридаги араблар яна Аррожамаат деб номланган тошни атрофида тафов қилишарди ҳамда ўз бут-санамларини, қабрларни ва улар унинг устида қурбонликлар қиладиган (ансоб) тошларни ҳам тавоф қилишар эди.\nТавоф мушриклар ўзларининг илоҳларига ибодат қилиш ва қурбат ҳосил қилиш йўлларидан энг муҳими ҳисобланган, араблар тавофни уни намоз каби муҳим диний нишоналарни адо этганидек адо этардилар, аммо бу ишнинг намозга ўҳшаб маълум вақти йўқ. Ва бу тавофни муайян бир ибодатхона ва на ҳаж мавсумига ўхшаш бир мавсумга хос эди. Балки инсонлар уни ҳар сафар унда бут-санами ёки каъба ёки қурбонлик сўйиладиган тоши бор ибодатхона бўлса адо этаверишарди.\nОдамлар уларнинг атрофида етти маротаба айланар эдилар худди ўзларининг илоҳлари учун юборилган қурбонликларини тавоф қилганларидек.\nКаъбанинг ичига киришда гуноҳ иш эмас деб, оёқ кийимлари билан киришар эди. Валид ибн Муғийра Каъбани улуғлаш маъносида ўз оёқ кийимини ечган биринчи киши ҳисобланади, унга эргашиб қолганлар ҳам оёқларини ечадиган бўлишди.\nКаъбани ялонғоч тавоф қилувчи ҳулла синфи ўз киймларини ечишдан мақсад қилиб ўша кийимда қилган гуноҳлардан қутулиш деб айтишар эди. Аёллари ҳам шу қоидага риоя қилишар эди, қарши чиққанларига эса жазо муқаррар эди.\nБаъзи бир хабарларга кўра ялонғоч тавоф қилиш фақатгина биринчи бор тавоф қилувчига шарт бўлган, иккинчи бор тавоф қилинадиган бўлса ҳумс синфини одатига кўра ҳарам ҳудудидан ташқарида киймайдиган янги кийимда тавофни адо этаверарди. Мабодо янги кийим топа олмасалар ялонғоч ҳолда тавофни адо этаверардилар.\nСафо ва Марва тоғи оралиғида тавоф қилиш.\nСафо ва Марва тоғи оралиғида саъй қилиш Исмоил алайҳиссалом ва Ҳожар онамиз давридан қилинадиган Аллоҳнинг нишoнaлaридан ҳисобланади.\nЖоҳилият даврида Сафо ва Марва тоғи оралиғида бутларни тавоф қилиш ҳажнинг маросимларидан бўлган. Ўша даврларда тавоф қилинадиган жойда мушрикларнинг Исъаф ва Ноила номланган икки санами бор эди. Араб мушрилари уларни ҳудди байтуллоҳни тавоф қилганидек етти марта тавоф қилиб уларни қўллари билан суркардилар.\nИсломда эса Сафо ва Марва тепалик орасида етти маротаба саъй қилинадиган макон ҳисобланади.\nМакка аҳли ҳажарул асвадни силаб барака сўрашар эди, сўнг Сафо ва Марва тепалик орасига ҳаракат қилиб Исъаф ва Ноила номли санамларини тавоф қилишар эди ҳар бир айланишда уни қўл билан силаб ўтиб, Ноила деган санамни олдида тавофни тугатиб унга лаббайка айтишарди.\nИфоза (қайтиб тушиш)\nАрафотдан Муздалифага ифоза яъни тушилади, Муздалифа Арафот ва Мино ўртасидаги жой бўлиб ҳожилар у ерда зул-ҳижжанинг 10-кунининг кечасида тунайдилар ва қуёш чиққандан кейин Минога равона бўлишади. Мино Қуръони каримнинг Бақара сураси 198-оятида “Машъарул Ҳаром” дея сифатланган.\nХабарларда келишича, Қусой ибн Килоб Муздалифада катта гулҳан ёқар экан, ушбу гулҳан ёруғлигини Арафотдан қайтаётган киши кўрар экан. Араблар шу одатни Ислом келганда ҳам тарк қилишмаган.\nЖоҳилият давридаги араблар зул-ҳижжанинг 10-кунининг қуёш кўтарилган пайитдан бошлаб Муздалифадан Минога тушишар эди ва жамаротда тош отиб қурбонликларни қилишарди. Мино Макка шаҳрида унча узоқ бўлмаган жойда жойлашган макондир. Мино деб номланишига бир сабаб у ерда қурбонлик қилингандан “манна” – оқизилган қон маъносидан келиб чиққан.\nМушриклар қуёш чиқишдан кейин ифоза қилишлари уларнинг наздида қуёшга ибодат қилиш борлигига далил борлигидандир. Набий соллаллоҳу алайҳи васаллам уларга хилоф қилиб қуёш чиқишдан олдин тонг оқарганда ифозани қилганликлари собитдир.\nТош отиш маросими.\nМинода жамаротда тош отиш маросими ҳаж маносиклари ҳамда унинг нишоналаридан ҳисобланади. Бу маросим араб жазирасида ҳажнинг бошқа кўринишларида ҳамда арабмас бўлган ўлкаларда маълум ва маъруф ҳисобланади.\nЖамарот жоҳилият давридаги араблар наздида унинг атрофида тавоф ва унга зиёрат қилинадиган жой бўлган. У ерда бут-санамлар ва аждодларнинг қабрлари бор эди.\nХабарларда келишича тош отиш маросими Амр ибн Луҳайдан бошланган айтишларича у еттита бут-санамни Минога тош отиш маросими бўлиб ўтадиган жой, водийнинг чегарасига ва бошқа жойларига ўрнатиб уларга 21 та тош ажратиб қўйиб, ҳар бирига учтадан тош отиларди. Бутга тош отаётган пайтида “Сен фалончидан буюкроқсан” деб ундан аввалги бутни қасд қиларди.\nМинога тааллуқли бўлган ҳаж нишоналаридан қурбонликни сўйиш.\nҚурбонлик исломда “узҳийя” деб аталса жоҳилият даврида “атоир” деб номланган.\nШу сабабли бу ҳайит номи Ҳаж байрами ўрнига қурбон байрами деб урфга кириб қолган. Қурбонлик қилинадиган кун эса\n“явмун-наҳр” ва “ийдул-узҳийя” деб урфга кирган.\nЖоҳилият давридаги араб мушриклари ўз бут-санамларига қурбат ҳосил қилишлари учун қурбонликка аталган жониворларни тош устида сўяр эдилар. Улар қурбонлик қилинаётган жойда йиғилганларга қурбонлик гўштларини тақсимлашарди ёки алоҳида бир кишига қурбонликни бериб юборишарди.\nШу ерда, яъни қурбонликни тақдим этилиши билан ҳаж ўзининг юқори чўққисига етар эди, чунки бу иш қадимий динларда ибодатнинг энг юксак кўриниши ҳисобланар эди.\nСочни олдириш маросими\nҲожиларга ҳаж қилиш давомида сочларни қирдириш ёки қискартириш ҳалол эмасди, акс ҳолда ҳажлари ботил бўларди.\nҚабилалар сочларини ҳаж мавсумида қиришмасди ва бу ишни улар фақатгина ўз бут-санамларини ҳузурида бажаришар эди. Авс қабиласи Манот номли бутини ҳузурида, Қузоаъ, Лахм, Жузома қабилалари эса Алақсир номли бутга ҳаж амалини бажариб унинг ҳузурида сочларини олдирар эдилар.\nҲаж амалларини бажариб ҳар бир қабила ўз бут-санамларини олдига келиб соч олиш амалини бажаришар эди, бу уларни эҳромдан чиқиш белгиси ҳисобланган.\nИслом келгач бу одатлар барчаси бекор бўлди, ҳижрий 9-чи йилда эса мусулмон бўлмаганларга масжидул-Ҳаромга кириш ман бўлди. Ўша пайтдан бошлаб барча ҳаж амаллари Ислом дини вакиллари томонидан Аллоҳ таоло буюрганидек амалга ошадиган бўлди.\nРустам Ахунджанов манбалар асосида тайёрлади


Самарқанд шаҳрида “Samarkand half marathon” хайрия тадбири ўтказилади / Olamsport.com\n29 окт 18:21\nСамарқанд шаҳрида “Samarkand half marathon” хайрия тадбири ўтказилади\nТеглар : МарафонСамарқандЎзбекистон\nМазкур тадбирнинг аҳамиятли жиҳати шундаки, унда юртимизда саёҳат қилиб юрган туристлар ва имконияти чекланганлар, шунингдек, 20 га яқин давлатлардан келган иштирокчилар ҳам қатнашади. Ҳозиргача бу хайрия тадбирида иштирок этиш учун 3 мингга яқин марафончилар мусобақа бадалини тўлаган. Тадбирдан тушган хайрия маблағига кўзи ожиз инсонлар учун тифлошарҳлаш (кўзи ожизлар учун маълумотни қабул қилиш имконини берувчи усул) ёрдамида спектакль саҳналаштирилади.\nЛойиҳага биноан ярим марафонда иштирокчилар 21, 10 ва 2 км масофага югуради. Бу масофаларга югуриш орқали иштирокчилар Самарқанд шаҳридаги 18 та тарихий обидани кўрадилар.\nБелгиланган вақтда маррага келган иштирокчиларга шу жойнинг ўзида медаль ва эсдалик совғалари топширилади ҳамда 1-3 ўринларни қўлга киритган иштирокчилар пул мукофотларига ҳам эга бўлишади.\nШунингдек, 3 кунлик тадбир давомида тасвирий санъат асарларининг тактил (қўл билан ушлаб ҳис қилиш мумкин бўлган) кўргазмаси ташкил қилинади ва “Beat films” кинофестивали билан ҳамкорликда ҳужжатли кинофилмлар намойиши ўтказилади.


Жаҳон чемпионати. Эркин курашчиларимиз 25 августда иштирокларини бошлашади / Olamsport.com\n23 авг 09:55\nЖаҳон чемпионати. Эркин курашчиларимиз 25 августда иштирокларини бошлашади\nТеглар : Эркин курашФранцияНаврўзов\nШу кунларда Франция пойтахти Париж шаҳрида спорт курашлари – эркин, юнон-рум ва аёллар кураши бўйича жаҳон чемпионати бўлиб ўтмоқда.\nДунёнинг юздан ортиқ давлатининг энг сара полвонлари иштирок этаётган йилнинг энг нуфузли мусобақасида Ўзбекистон терма жамоаси курашчилари ҳам ўз имкониятларини синовдан ўтказишяпти.\n25 август куни эркаклар ўртасида эркин кураш баҳслари бошланади. Париж гиламларида юртимиз спорт шарафини Нодиржон Сафаров (57 кг), Ихтиёр Наврўзов (70 кг), Бекзод Абдураҳмонов (74 кг), Умиджон Исманов (86 кг), Магомед Ибрагимов (97 кг) ҳамда Давид Модзманашвили (125 кг) ҳимоя қилади.\nАфсуски, 21-22 август кунлари ўтказилган юнон-рум кураши баҳсларида терма жамоамиз аъзоларидан ҳеч бири совриндорлар сафидан жой ола билмади. Жаҳон чемпионатида Ўзбекистон аёллар кураши терма жамоаси иштирок этмайди.


Қозоғистон шифокорларнинг ўртача ойлигини 1200 доллардан оширмоқчи — Sof.uz\nҚозоғистон шифокорларнинг ўртача ойлигини 1200 доллардан оширмоқчи\n17.10 11:26 272 Жаҳон\nҚозоғистонда 2023 йилдан 2025 йилгача шифокорларнинг иш ҳақи босқичма-босқич оширилади. Бу ҳақда ҚР Соғлиқни сақлаш вазирлиги Республика соғлиқни сақлашни ривожлантириш марказининг бош директори Қанат Тўсекбаев маълум қилди, деб хабар беради Kazinform мухбири.\n«Давлат соғлиқни сақлаш дастурига мувофиқ, шифокорларнинг йиллик иш ҳақини 2023 йилдан 2025 йилгача ошириш режалаштирилган. 2017 йилда шифокорларнинг маоши 98 минг тенгени (228 доллар) ташкил этган бўлса, бугунги кунда ўртача иш ҳақи 253 минг тенгени (590 доллар) ташкил қилмоқда.\n2025 йилда биз шифокорларнинг ўртача иш ҳақини 550 мингга (1280 доллар) етказишни режалаштирмоқдамиз», деди – Қ.Тўсекбаев.\nУнинг айтишича, 2018-2020 йилларда тиббиёт ходимларининг ўртача иш ҳақи ошади. Масалан, 2018 йилда уларнинг ўртача иш ҳақи 90 843 тангани ташкил этган бўлса, энди у 161 281 тангани ташкил этмоқда. Яъни, иш ҳақи 56 фоизга ошди.\nҚайд этиш жоизки, Қозоғистон 4122 доимий врачга муҳтож. Хусусан, анестезиолог-реаниматологлар, терапевтлар, умумий амалиёт шифокорлари, лаборатория шифокорлари, акушер-гинекологлар, юқумли касалликлар бўйича шифокорлар етишмаяпти. Ҳамширалар учун эса 8583 та бўш иш ўринлари мавжуд.\nКеча, 23:20 326 Ўзбекистон\nКеча, 22:18 9 Ўзбекистон\nКеча, 21:57 437 Ўзбекистон\nКеча, 17:36 276 Ўзбекистон\nКеча, 16:12 323 Жаҳон\nКеча, 13:22 132 Спорт


ҚИШЛОҚНИНГ ИЛМЛИ ЎҒЛОНИ » Иштихон овози газетаси\nЙиллар давомида қишлоқ хўжалиги соҳаси ва масъул вазифаларда фаолият кўрсатган Иштихон фарзандлари ҳақидаги китоб нашрга ҳозирланмоқда. Бу китобга Сайдирасул Остонов ҳақидаги ушбу лавҳа ҳам киритилган.\nСайдирасул ака билан бир қишлоқда ўлғайдик. У кишиларнинг ёшлиги, бизнинг ўсмирлигимиз бирга кечган. Ўша вақтлар дарсдан кейин ҳамма қишлоқ хўжалик ишлари билан банд бўларди. Эрта баҳордан ғўза чопиғи, ягана, пахта терардик. Отаси иккинчи жаҳон уруши қатнашчиси Остон бобо Холмирзаев жангда оёғидан қаттиқ яраланиб қайтган. Шу ҳолда ҳам тиниб ўтирмасди, туну кун далада бўлар, кечалари ғўза суғорарди.\nУ кишининг уч нафар фарзанди бўлиб Сайдирасул ака оилада кенжа ўғил эди. 1950 йилда ҳозирги Боғибон МФй ҳудудидаги Култепа қишлоғида туғилди. Ўша йиллар бу қишлоқда бор-йўғи беш-олти хонадон ҳаёт кечирарди.\nСайдирасул Остонов 1966 йилда тумандаги 4-умумтаълим мактабини битирди. 1967-1971 йилларда Самарқанд қишлоқ хўжалик институтининг аграномия факультетини имтёзли диплом билан тугатди. Ўзи камолга етган хўжаликда энтомолог аграном бўлиб меҳнат фаолиятини бошлади. Шу орада ҳарбий хизматни ўтаб келди. 1972 йилда “Ўзсельхозтехника” туман бирлашмасида бошқарувчи бўлди. Пухта билим эгаси эмасми тезда элнинг назарга тушди. Деҳқончиликни борасида у кишига тенг келадиган аграном топилмасди.\nТуманнинг маҳоратли раҳбарларидан бўлган Амирхон Мансуровнинг таклифи билан кўп тармоқли, йирик хўжаликка раис этиб тайинланди. Тўрт йил хўжаликни бошқарди. Устозининг таклифи билан Грузиядан маккажўхорининг “Папалашвили” нави уруғини келтирди. Мўл дон етиштришга эришилди.Чорва моллари учун ширали озуқа ҳисобланган рапс ва перко ўсимлигини экишни оммалаштирди.\n1980 йилдан қишлоқ хўжалик соҳасини химиялаштириш тизими бўйича янгидан ташкил топган туман бошқармасига раислик вазифасида ишлади. У кишининг тавсияси билан 1982 йилда туман кимё идорасининг маъмурий бошқарув биноси ҳужжатлари тайёрланди ва объект қисқа вақтда қурилиб фойдаланишга топширилди. 1988 йилда вилоят қишлоқ хўжалик бошқармаси бошлиғининг биринчи ўринбосари, 1990 йилда Самарқанд вилоят партия қўмитасининг қишлоқ хўжалиги бўйича котиби, 1991 йилда вилоят қишлоқ хўжалик бошқармаси бошлиғи вазифаларида фаолият олиб борди. 1982 йилда давлат делегацияси таркибида Голландия мамлакатида сафарда бўлди. 1996 йилда Каттақўрғон туманига ҳоким этиб тайинланди.\n1998 йил 9-19 майда Италия давлатига хизмат сафарига боришди. Одамларнинг бир-бирига бўлган ҳурматидан жуда мамнун бўлиб қайтди. Машиналар сигнал бериб асабга тегмайди, менинг машинам зўр деб олдинга ўтиб кетишга шошилмайди. Чироқларни ёқади ва бир-биринит тушуниб йўл беради деган ажойиб таассуротларни ўртоқлашди.\nСайдирасул Остонов ҳар томонлама билимли ва қобилятли инсон эди. 1995-2005 йиллар яъни ўн йил Даҳбед қўрғонидаги Самарқанд қишлоқ хўжалигини механизациялаш ва электрлаштириш техникуми директори бўлди. Ўқув масканининг ҳар тамонлама равнақ топишига эътибор қаратди. Техникум тарихини ёздирди, республика миқёсида техникумнинг 50 йиллик юбилейини ўтказди. Ўзбекистон Республикаси қишлоқ ва сув хўжалиги вазирлиги қарорига асосана Жиззах, Қашқадарё, Бухоро, Навоий ва Самарқанд вилоятларидаги техникум ва коллежлар орасида таянч ўқув юрти унвони берилди.\nБундан ташқари 2004 йилда Германияда хизмат сафарида бўлиб қайтди.\nБу ажойиб инсон ҳар қанча фахрга арзигуликдир. Биз ҳамқишлоқлар эришган ютуқларини кузатиб қувонар, худди энг яқин кишимиздек қалб тўридан жой олган эди. Бутун қишлоқ, у кишини таниган-билганлар ютуқларидан мамнун бўларди.\n2017 йилнинг куз ойлари таҳририятда эдик. Телефонда нотаниш, лекин қандайдир соғинчли бир овоз эшитилди.\n-Танимадинг, Сайдирасул акангман,--деди у киши.\nИккаламиз қайта саломлашиб, ҳол сўрашдик. Таҳририятга келаётганлигини айтди. Жуда хурсанд бўлиб кетдим. Кутиб олишга чиқишимни билдирдим.\n-Таҳририятни жуда яхши биламан. Адашмасдан топиб бораман,--деб жавоб қайтарди.\nЙиллар 2-3 километр йўлни пиёда босиб туман марказига ишга қатнаганимизни эсладик, қишлоқдаги танишлар ҳақида бир лаҳза роҳатланиб суҳбатлашдик. У киши кетиш олдидан энди тез-тез келиб туришини билдирди. Аммо инсоннинг олдинда нима кутаётгани ҳақида бирор гап айтиш қийин экан.\nСайдирасул Остонов қишлоқнинг ҳавас қилса арзигулик илмли, қобилиятли , ишончга сазавор бўлган ўғли бўлиб кўнгиллардан жой олган эди.


Қоғозда зўр, ҳаётда... қани, бориб кўр!\n04.12.2018 12:50 0 3838\nОдатдаги даҳмаза: қишлоқ жойларида газ-баллон муаммоси. Навбатдаги муштарий ҳам айни шу масалада ёрдам сўраб, қўнғироқ қилди. Буям мурожаатнинг бир шакли. Зеро: «Мурожаатлар оғзаки, ёзма ёхуд электрон шаклда бўлиши мумкин. Аризалар, таклифлар ва шикоятлар мурожаатларнинг турлари ҳисобланади. Мурожаатлар, уларнинг шакли ва туридан қатъи назар, бир хил аҳамиятга эга бўлади» («Жисмоний ва юридик шахсларнинг мурожаатлари тўғрисида»ги қонун, 5-модда).\nУшбу мурожаат сабаб 29 ноябрь куни «Ўзтрансгаз» акциядорлик жамиятининг «Мурожаатлар билан ишлаш бўлими»га бордим. Эшик ёнида турган йигитга ўзимни таништирдим. Сўнг унга вазиятни тушунтирдим: С.М. исмли фуқаро шикоят қилган экан, деб унинг мурожаати нечанчи рақам остида ёзиб қўйилганигача айтиб, натижаси ҳақида сўрадим. Ўзини таништирмаган, аммо ўша ерда ишлайдиган йигит унинг аризасига келган жавобларни тезда топиб кўрсатди. Самарқанд вилояти бўйича газ таъминоти ҳудудий филиалининг бошлиқ ўринбосари А.Харинов «Маиший газ баллон бериш шартномаси тузилган ва таъминланган» дея жавоб хатини аризачига ва «Ўзтрансгаз» акциядорлик жамиятига жўнатган экан. Бироқ у ёқда аризачи ҳанузгача туман газ таъминотига ҳужжатларини топшириб қўйган бўлса-да, газ баллон бермаётганлигидан нолиб ўтирибди... Аён бўлдики, А.Харинов бу ёқда раҳбар ташкилотни, у ёқда фуқарони алдаб, ёлғон ахборот берган экан!\nЙигитдан мазкур жавоб хатидан бир нусха беришини сўрадим. Йигит деворга осилган «Жисмоний ва юридик шахсларнинг мурожаатлари тўғрисида»ги қонунга ишора қилиб, унинг 19-20-21-моддаларига асосан жавоб-хатдан нусха беролмаслигини, бунинг учун расмий хат қилиб келишимни таъкидлади. Нега? Тартиби шунақами?\n19-моддани ўқиймиз: «Мурожаатларни кўриб чиқишда жисмоний шахсларнинг шахсий ҳаёти, юридик шахсларнинг фаолияти тўғрисидаги маълумотлар уларнинг розилигисиз, шунингдек давлат сирини ёхуд қонун билан қўриқланадиган бошқа сирни ташкил этувчи маълумотларнинг ва, агар бу жисмоний ва юридик шахсларнинг ҳуқуқлари, эркинликлари ҳамда қонуний манфаатларини камситадиган бўлса, бошқа ахборотнинг давлат органлари, ташкилотлар ходимлари ва улар мансабдор шахслари томонидан ошкор этилишига йўл қўйилмайди.\nЖисмоний ва юридик шахс тўғрисидаги, мурожаатга тааллуқли бўлмаган маълумотларни аниқлашга йўл қўйилмайди. Жисмоний шахснинг илтимосига кўра унинг шахсига доир бирон-бир маълумот ошкор этилмаслиги керак».\nБу ерда ҳеч қандай давлат сири йўқ-ку! Ёки мен сўраётган жавоб хати кимнинг эркинлиги ёки ҳуқуқига дахл қилиши мумкин? Ажаб...\nЭнди 20-моддани кўрайлик: «Жисмоний шахсни, унинг вакилини, уларнинг оила аъзоларини, юридик шахсни, унинг вакилини ва юридик шахс вакилининг оила аъзоларини улар ўз ҳуқуқлари, эркинликлари ҳамда қонуний манфаатларини рўёбга чиқариш ёки ҳимоя қилиш мақсадида давлат органларига, ташкилотларга ва уларнинг мансабдор шахсларига мурожаат этганлиги, шунингдек мурожаатларда ўз фикрини билдирганлиги ва танқид қилганлиги муносабати билан таъқиб этиш ман этилади».\nБу ерда ҳеч ким бирор кишини таъқиб этаётгани йўқ! Муаммога ойдинлик киритмоқчи, холос! 21-модданиям кўриб чиқдим. Бироқ шу моддада ҳам журналист фаолиятига тааллуқли бирор-бир жумлани кўрмадим.\nМен йигитга «Журналистлик фаолиятини ҳимоя қилиш тўғрисида»ги қонунни (5-модда) пеш қилдим. Чунки унда журналист фаолияти жараёнида ахборотни тўплаш, таҳлил этиш, таҳрир қилиш, тайёрлаш ва тарқатиш каби қатор ҳуқуқларга эга экани аниқ-тиниқ белгилаб қўйилган-да. Бироқ таъсир этса, қани?! «Мен журналистман. Сизга оғзаки мурожаат қиляпман. Оғзаки мурожаат ҳам ёзма билан баравар аҳамиятга эга», десам ҳам пинагини бузмади. Унга гап уқтириш бефойда эди. Чунки мурожаатлар билан ишлаш бўлимининг масъули бўлишига қарамай кимлигини айтмаган инсондан нимани кутиш мумкин? Мен ундан қонунан тақиқланган маълумотни сўрамадим-ку?! Шунчаки фуқарога берилган жавоб хатидан нусха олмоқчи эдим. Жавобки, қуруқ гап, ёлғон маълумотдан иборат!\nЖавоб хатида тизимдаги кўзбўямачиликнинг кичик қирраси акс этганини ким билмайди, дейсиз? Туманларда газ баллон ололмай сарсон-саргардон бўлаётганларни-чи?! Мутасаддилар реал воқеликдан кўра, жимжимадор ҳисобларга тўла қоғозга ишонишади! Қоғоз эса нималарни кўтармайди, дейсиз. Балки, шу боис оддий хатдан нусха беришга чўчиб, турли важ-карсонлар кўрсатгандир «Ўзтрансгаз»нинг фуқаролар билан ишлаш бўлимидаги ўзини таништирмаган йигит?!\nмурожаат Ўзтрансгаз газ баллони\nЖамият 06/04, 18:11


Учрашувлар ғоят самимий руҳда ўтмоқда | Ўзбекистон Халқ демократик партияси\n2019-12-18 18:12:25 1708\nОлий Мажлиси Қонунчилик палатаси депутатлигига 112-Водил сайлов округидан кўрсатилган номзод Дилбархон Мамаджанованинг сайловчилар билан ўтказаётган учрашувлари ғоят самимий руҳда ўтмоқда.\nНомзод партия электорати ҳисобланган ижтимоий ҳимояга эҳтиёжманд аҳоли манфаатларини ҳимоя қилиш, таълим тизимида ижтимоий тенгликни таъминлаш, уй-жой ва коммунал хизматларнинг ижтимоий мақбуллигини таъминлаш уларни ҳал этиш бўйича ЎзХДП илгари сураётган ғоялар қанчалик муҳимлиги ҳақида сайловчиларга тушунча бермоқда. Учрашувлар давомида сайловчилар ўзларини ўйлатираётган муаммоларни хал этишни сўраб фикир билдирмоқдалар. Номзод ушбу муаммоларни хал этиш бўйича партиянинг дастуридан келиб чиққан холда ўз муносабатини билдириб, муаммоларга ечим топишга харакат қилмоқда.\nШундай учрашувлардан бири Фарғона туманидаги 56-Аввал сайлов округидаги Каптархона МФЙ ўрамида ўтказилди. Халқ Демократик партиясидан Олий Мажлис Қонунчилик палатасига номзод Дилбархон Мамаджанова, Халқ депутатлари вилоят Кенгаши депутатлигига номзод Мўминжон Йўлдашев, туман Кенгаши депутатлигига номзод Вохиджон Ахмаджоновлар сайловчилар билан учрашдилар.\nФарғона вилоятининг чегара худудида яшовчи сайловчиларнинг номзодлар билан учрашуви давомида уларни қийнаб келаётган кўплаб муаммоли масалалар муҳокама қилинди. Номзодлар ўз сайловолди дастурларида ушбу муаммоларни ечишга қандай эътибор қаратишганликлари билан йиғилганларни бахобар қилиб ўтдилар. Шунингдек, учрашув давомида улар ўзларининг қисқача таржимаи ҳоли, ўз сайловолди дастурларидан ўрин олган бошқа мақсад ва вазифалар билан ҳам йиғилганларни яқиндан таништириб ўтишди.\nНомзодларнинг, партия фаолларининг сайловчилар билан очиқ мулоқотлари туманнинг бошқа маҳаллаларида ҳам давом этмоқда.


Мактаб қабулидаги янги тизим хатоларини тўғирлай оладими? | "Адолат" СДП\nМактаб қабулидаги янги тизим хатоларини тўғирлай оладими?\nКоррупция – мудҳиш иллат, айниқса у таълим тизимини ўз чангалига олса, икки карра фалокат. Яқин-яқингача коллеж-у университетлар у ёқда турсин, боғча-мактабга кириш ҳам “қистир-қистир”ларсиз битмас эди. Айниқса, шаҳарда донг таратган “престиж” боғча ва мактаблар фақат “каттакон”ларнинг болаларини “юқори”дан қўнғироқ асосида қабул қилиб, маҳаллий аҳолига жой қолдирмаслиги кўп бор исботини кўрсатган.\nМазкур коррупциоген ҳолатларнинг олдини олиш, мактабгача таълим ташкилотига жойлаш учун мудиранинг, мактабга қабулда директорнинг чўнтагини қаппайтиришга барҳам бериш учун шаффоф тизимлар яратилди. МТТларга Давлат хизматлари агентлиги орқали навбат ташкил қилиш йўлга қўйилгани кўплаб ота-оналарнинг кўнглидаги иш бўлди.\nБу йилдан умумтаълим мактабларига қабул ҳам электрон шаклда my.maktab.uz портали орқали амалга ошириладиган бўлди. Электрон тизимга ўтилгани, албатта, яхши, ортиқча овогарчиликлар-у ҳаражатларга ҳожат қолдирмайди. Аммо, айрим жамоатчилик вакилларининг таъкидлашларича, ушбу тизимга ишониб фарзандини бу йил мактабга жойлолмай қолган, сентябрь ойи – янги ўқув йили бошланганига қарамай, ҳамон фарзандининг ҳужжатлари қўлида турган ота-оналар бор.\nЎрнатилган тартибга кўра, ота-оналардан сайт орқали маълумотларни тўлдириш ва жараённи кузатиб бориш талаб этилган. Бу босқични бажарганлар ёз бўйи ҳар куни кўзи тўрт бўлиб сайтдаги шахсий саҳифасини кузатган ва “кўриб чиқилмоқда” ёзувини ўқиб келган. Кимлардир навбати келгани ҳақида хабар топиб, боласини мактабга жойлашга муваффақ бўлди. Аммо ота-оналарнинг бир қисми август ойининг оҳирги кунларида сайтдаги “қайтарилди” деган ҳукмни ўқиб бошларини чангаллаб қолишди. Хўш, энди нима бўлади? Мактаб ёшига етган болалар мактабга чиқолмай қолиб кетаверадими? Хўп, қамров юқорилиги боис ўзи танлаган мактабида бўш жой қолмагандир, бу ҳақида аввалроқ хабар бериш, ота-оналар учун бошқа мактаб учун ҳаракат қилиш имконини қолдириш мумкинмиди?\nАввалги тизим коррупция хавфи остида деб, бошқа тизим яратилгани мақсадга мувофиқ, бироқ болаларда нима айб? “Ўқувчи бўламан, Президентдан совға оламан”, дея энтикиб турган мурғак қалблар 6-сентябрь куни уйда мунғайиб қолсалар, бизга коррупциядан ҳоли тизимга тасанно ўқиб ўтириш ярашармикин?\nБолаларни мактабгача таълим муассасаларига имкон қадар кўп қамраб олиш ҳақида кўп гапирилди, таклифлар берилди, аммо ҳозирги вазиятда МТТдан ҳам муҳимроқ ва долзарброқ бўлган мажбурий таълимга жалб этиш ҳам ўз оқсоқлигини беркитолмаяпти. Вақтида мактабга чиқиб, керакли таълимни олмаган, бу борада бир йил ютқазган, устига устак ҳамма нарсасини тахт қилиб қўйган ҳолда мактабга бориш орзуси саробга айланган болакайлардан эртага юқори натижани талаб қилишга ҳақлимизми?\nАбитуриентларнинг тест натижалари ҳамон эълон қилинмагани ҳам ҳозирда оғриқли масалалар қаторида турибди. Аммо уларнинг вазияти бўлажак ўқувчиларникичалик чигал эмас. Ҳар ҳолда, имтиҳонлар ўтди, яхши натижани қайд қилганлар эртами-кечми талаба бўлолади. Боғчадан чиқарилган, мактабга қабул қилинмаган ўқувчилар эса аросатда қолиб кетди.\nХалқ таълими вазирлиги масалага жиддий қараб, олдиндаги оз фурсат ичида ана шу ўқувчилар фойдасига бирор маънили қарор қабул қилади, деган умиддамиз. Зотан, ибтидо интиҳони ҳал қилади. Фарзандларимиз таълимининг илк пиллапоялариданоқ керакли шароитларни яратиб берайлик.\n“Адолат” СДП Сиёсий Кенгаши раиси\nТурдиева Гулчеҳра Йўлдошевна


Миграция агентлигида қамоққа олишлар давом этмоқда. Кореяга кетишни кутаётган 3000 киши куйиб қолиши мумкин – КУН УЗ\nГлавная / Жамият / Миграция агентлигида қамоққа олишлар давом этмоқда. Кореяга кетишни кутаётган 3000 киши куйиб қолиши мумкин\nAnonymous 28.11.2018\tЖамият Comments Off on Миграция агентлигида қамоққа олишлар давом этмоқда. Кореяга кетишни кутаётган 3000 киши куйиб қолиши мумкин 27 Показы\nБандлик ва меҳнат муносабатлари вазирлигининг Озодликка шахси сир қолишни сўраб маълумот берган мулозимларига кўра¸ 27 ноябрь куни вазирлик қошидаги Ташқи миграция агентлигида қамоққа олишлар давом этган.\nАйни пайтда¸ ҳозирча Ўзбекистон Бош прокуратураси Ташқи миграция агентлиги раҳбар ва мулозимларидан нечтасининг ҳибсга олингани¸ уларнинг қайси жиноятларни содир этганликда гумонланаëтганига оид расмий маълумот эълон қилмади.\nОзодлик ҳозирча бу жараëнга оид Бош прокуратурадан расмий маълумот олишга муваффақ бўлмади – бу маълумотнинг тергов сири эканини билдирган прокуратура расмийлари¸ қамоққа олишлар ҳақидаги хабарни на тасдиқлади ва на инкор қилди.\n“Булар жетон олишниям махсус схема билан коррупцияга айлантирган. Битта жетон нархи 1000$ гача етган. Бу – жетон олишга навбатга кириш учун тўланадиган пора. Бутун республика бўйича 250 минг одам буларга пул тўлаган. Тўловлар расмий эмас¸ ҳеч қаерда кўрсатилмайди. Ҳаммаси айнан шу фирмада колади. Тестдан ўтказиш қийин. Шунинг учун ҳам тинчгина бехавотир жетондан пул қилишган. Овоза бўлиш риски ҳам кам. Булар олдиндан жуда кўпчиликдан олиб қўйган жетон учун”¸ дейди Озодлик суҳбатдошларидан бири.\nПред. “Обод қишлоқ” дастурига ажратилган пул газсиз қувурларни бўяшга сарфланди\nСледующая Тожикистонда бошқаларга қасддан ОИТВ юқтирганларга жазо кучайтирилди


Бизнесда кишиларга таъсир қилувчи машҳур иборалар. Улар қандай ишлайди? » Ўзбекистон янгиликлари – Zamin.uz\nБизнесда имкони борича кўпроқ фойда олишга уринилади. Бу йўлда турли техника ва йўлларини ўрганиб қўйиш ўз фаолиятини йўлга қўймоқчи бўлганлар ҳамда бизнес вакилларига асқотиши табиий. Телеграмъдаги Реклама ва Маркетинг канали ана шундай усуллардан бири бўлган сўзларнинг таъсири ҳақида материал тайёрлади. Унинг ўзбекча талқини билан танишинг.\n1. «Сен бутун умрингнинг қолганини шунчаки ширин сув сотиб ўтказмоқчимисан ёки мен билан бориб дунёни ўзгартиришни истайсанми?»\nБу сўзлар билан Стив Жобс ПепсиCўдаги Жон Скаллини ўзига чақириб олишга муваффақ бўлган. Бу ерда бир неча техник ишонтириш иборалари қўлланган. Реаллик доимо кишиларни ноқулай ҳис қилишларига мажбурлаб келган. Профессионал манипуляция усталари бундан самарали фойдаланиб, қийинчиликларни осон ечими таклиф қиладилар. Машина ёки бирор ичимлик белгиси кишини чиройли, машҳур ва муваффақиятли қилиши мумкин. Кейинги техника етарлича маълум: икки вариант таклиф қилинади, табиийки улардан бири жуда ёмон бўлади.\n2. «Ахир сиз соғлом тишларни эгаси бўлишни хоҳлайсизку?»\nТиш пастаси сотувчиси бу сўзларни айта туриб ишонтиришнинг икки хилидан фойдаланади. Биринчиси – риторик саволдан фойдаланиш. Улар сўзловчининг фикрини рад этиб бўлмайдиган қилиб берилган. Бунда сотувчи ва харидорнинг ҳаётга бир хил қараши ишонч чақириши маълум. Иккинчиси – маънога яқин техника, яъни «ҳа деб жавоб берилувчи саволлар». Бунда маҳсулот билан боғлиқ саволлар бўлиши шарт қилиб қўйилмаган. Сотувчи «Ҳаво жуда яхши, шундай эмасми?» деб сўраши мумкин. Киши ҳаттоки арзимас ва кичик фикрга қўшилиши ҳам унинг каттароқ нарсаларга кўнишини енгиллаштиради.\n3. «Бу машина сизга муносиб»\nКишилар мақтов хуш ёқади. Уларни алоҳида, аҳамиятли ва ақлли ҳисоблашлари манзур бўлиши аниқ. Кундалик ҳаётда ундан кишиларга «Сизнинг даражангиздаги киши менга ёрдам беришга вақт ажрата олади деб ўйламайман» кабилида мурожаат қилиш мумкин. Рекламада бу техникани одатда тўгридан-тўғри мурожаат қилишда фойдаланилади: «Сиз сифатни қадрлайсиз», «Сиз вақтингизни беҳудага сарфлашни ёқтирмайсиз» ва шу кабилар.\n4. «Сиз бутунлай эркинсиз»\nОдатда кишининг ўзида танлов борлигига ишонтиришнинг айёрона усули. Кишилар уларни чеклаганларини ёмон кўришади. Бошқа нарсани олишига эришмоқчи бўлган сотувчи, уни мажбурламаётганини, балки шунчаки танлов имконияти борлигини эслатади. 22000 киши қатнашган Кристофер Карпентернинг тадқиқотларида бу ноодатий кўринишдаги техника эканлиги намоён бўлади: бу муваффақиятнинг 50 фоизини таъминлайди. Тадқиқотчилар кишилардан хайрияга пул ажратишларини, автобус чиптасига қарз бериб туришларини сўрайдилар, лекин унинг охирида «мен мажбурламаяпман» ёки «лекин сиз ёрдам беришга мажбур эмассиз» деган сўзларни айтганларида кишилар нисбатан ўз ихтиёрлари билан кўнадилар. Гапнинг ўзи унча муҳим эмас, лекин у берадиган маъно: «сиз бутунлай эркинсиз, мен сизни мажбур қилмаяпман» дегани муҳимдир. Мазкур техника асосан, шахсан алоқа қилинганда самарали, хат ёки телефондаги суҳбатда унинг таъсири тушиб боради.\n5. «Фақат бугун 50 фоизлик чегирма»\nБу техника бирор қадрли нарсани қўйиб юборишдан сақлаш қўрқиш инстинктини беради. Рекламаларда асосан, «Охирги имконият!», «Ҳали кеч бўлмасидан шошилинг» каби сўзлар қўлланади. Статистикаларга кўра, арзон сотувлар кунида кишилар 10 фоиз кўпроқ харид қилар эканлар.\n6. «Бу машина шунга арзийди!»\nБоши ва охирида енгил танланган сўзлар эшитадиган инсонга нутқнинг таъсирини оширади. Танлаб қўлланган сўзлар нутқни нисбатан норасмийроқ қилиб, харидор билан сотувчи орасидаги тўсиқларни олиб ташлайди.\n7. «Нега энди йўқ?»\nМанипуляция қилишнинг энг муҳим усули – эътирозлар билан тўғри ишлай олишдир. Сиз кимдандир нимадир илтимос қилсангиз, сизга рад жавобини беришлари мумкин. Кейин кима қилиш керак? «Нега энди йўқ» деб сўраш лозим. Бунда сизга йўқ дейишларига олдиндан тўсиқ қўясиз. Бундай савол бериладиган киши ўзини оқлайдиган томонга айланиб, мантиқий ечимлар топишга уринади.\nЯнгиликлар » Ҳаёт тарзи » Бизнесда кишиларга таъсир қилувчи машҳур иборалар. Улар қандай ишлайди?\n14:24 Бизнес бошқа бизнес билан ҳамкорлик қилиб даромадини ошириши мумкин\n12:37 Лев Толстой қоидалари


Twitter ва президент Трамп орасидан ола...\n31.05.2020 17:20 0 2155\n1. Тожикистон ташқи ишлар вазирлиги Москвага нота йўллади. Гап шундаки, Россия ТИВ Сергей Лавров Тожикистон ва Қирғизистон ўртасидаги чегара зиддияти кескинлашаётгани ҳақида гапириб, томонларни куч ишлатишдан воз кечишга чақирган эди. Расмий Душанбе бунга жавобан Қирғизистон билан чегара низоси мамлакатнинг ички иши экани ва бу масала учинчи томоннинг иштирокисиз ҳал этилишини эслатди. Cуратда: ташқи ишлар вазирлари Сирожиддин Аслов (Тожикистон) ва Сергей Лавров (Россия). Фото: «ТАСС»\n2. Twitter ҳамда президент Дональд Трамп ўртасида низо чиқди. АҚШ раҳбари Twitter тармоғидаги расмий саҳифасида Калифорния штатида почта орқали овоз бериш жараёнида алдовга қўл урилгани ҳақида ёзув қолдирди. Ижтимоий тармоқ президентнинг қайдларини «ишончсиз ахборот» деб баҳолади. Twitter маъмурияти, шунингдек, Д.Трамп томонидан Миннеаполисдаги норозилик намойишлари юзасидан берилган баёнотга (Оқ уй раҳбари мародёрлик қилганлар ўққа тутилиши мумкинлигига ишора қилган) зўравонликни оқлаш дея эътироз билдирди. Сўзи ерда қолганидан ғазабга минган президент Twitter маъмуриятини сўз эркинлигини бўғишда айблади.\n3. Германия қуролли кучларининг махсус топшириқлар бўйича бўлинмаси (Kommando Spezialkräfte – KSK) таркибида радикал қарашдаги ҳарбийлар борлиги маълум бўлди. Хабарларга қараганда, экстремистик кайфиятдаги аскарлар Адольф Ҳитлер ғояларини қўллаб-қувватлаган ва нацистлар рамзларидан фойдаланган. Югославия, Афғонистон каби қайноқ нуқталарда энг хавфли топшириқларни бажариб шуҳрат қозонган гуруҳ таркиби эндиликда жиддий тафтиш этилиши кутилмоқда. Фото: «dpa»\n4. Япониянинг «Nissan» автомобиль ширкати коронавирус пандемияси келтириб чиқарган молиявий инқироз ортидан Барселонадаги заводини ёпиб, 2800 чоғли ходимни бўшатишга қарор қилди. Бундан норози бўлган юзлаб ишчилар машина баллонларини ёқиб норозилик намойиши ўтказди. Фото: «AP»\n5. Пандемия шароитида Италия Республикаси эълон қилинганининг 74 йиллиги оммавий тадбирларсиз ўтди. Мамлакат ҳарбий ҳаво кучлари миллий байрам муносабати билан учоқлар шоусини намойиш этди. Фото: «Getty Images»\n6. Икки ярим ой давом этган танаффусдан кейин Туркиядаги жомеъ масжидларда илк бор жума намози ўқилди. Мусулмонлар фарз намозини карантин қоидаларига риоя қилган ҳолда, ўзаро масофа сақлаб адо этдилар. Фото: «AA»\n7. Сиртдан ювош ва вазмин кўринган буғулар кези келганда баджаҳл жониворга ҳам айланади. Дарем графлиги, Англия. Фото: «Reuters»\nХориж 29/03, 12:38


Ҳабиб ўз бизнесини бошлади - EFFECT.UZ\n. 21:40 | 02.01.2021\nUFC’нинг собиқ чемпиони Ҳабиб Нурмагомедов Россия бўйлаб янги фитнес-клублар тармоғини ишга туширди.\nKhabib Gym номли фитнес-клубларидан ташқари отаси Абдулманап Нурмагомедовнинг номи билан аталадиган спорт мактабини ҳам очади.\nШунингдек, спортчи бундай клубларни Лондон ва яқин Шарқда ҳам очишни режалаштирмоқда.\nНаманган вилоят ИИБ тадбиркор Маликжон Усмановнинг видеомурожаатига муносабат билдирди. Тадбиркорга нисбатан жиноят иши қўзғатилган


E-REPORT - Ходимнинг меҳнат таътили ҳисоб-китоби\nХодимнинг меҳнат таътили ҳисоб-китоби\nКорхонамизда жадвалга мувофиқ, навбатдаги меҳнат таътили мавсуми давом этмоқда. Айтингчи, таътил кунлари сони ва пули масалан, 2017 йилнинг июль ойида навбатдаги меҳнат таътилига чиққан ходимга бериладиган меҳнат таътили ҳақи суммаси қандай тўғри ҳисоблаб чиқарилади? Меҳнат таътилига чиқаётганда ушбу ходимнинг маоши ўртача 1 500 000 сўмни ташкил этди. Бундай ҳолатда бухгалтерия ёзувлари қандай бўлади?\nЎзбекистон Республикаси Меҳнат кодексининг 134-моддасига мувофиқ, ходимларга ўн беш иш кунидан кам бўлмаган муддат билан йиллик асосий таътил берилади.\nТаътилларнинг муддати олти кунлик иш ҳафтаси юзасидан календарь бўйича иш кунлари билан ҳисоблаб чиқарилади. Таътил даврига тўғри келиб қолган ва (Меҳнат кодексининг 131-моддасига мувофиқ) ишланмайдиган кунлар деб ҳисобланадиган байрам кунлари таътил муддатини белгилашда ҳисобга олинмайди (Меҳнат кодексининг 139-моддаси).\nАйрим тоифадаги ходимларга (ўн саккиз ёшга тўлмаган шахсларга, ишлаётган I ва II гуруҳ ногиронларига) Меҳнат кодексининг 135-моддасига мувофиқ, узайтирилган таътиллар белгиланади. Таъкидлаш керакки, меҳнат тўғрисидаги қонунлар ёки бошқа норматив ҳужжатларда белгиланганидан ташқари, меҳнат шартномасининг шартларида ҳам узайтирилган йиллик таътиллар бериш назарда тутилиши мумкин.\nМеҳнат шароити ноқулай ва ўзига хос бўлган ишлар учун бериладиган йиллик қўшимча таътил ҳамда оғир ва ноқулай табиий-иқлим шароитларидаги иш учун йиллик қўшимча таътиллар ходимларга Меҳнат кодексининг 136, 137 ва 138-моддаларига мувофиқ тақдим этилади.\nЙиллик таътилнинг умумий муддатини ҳисоблаб чиқаришда қўшимча таътиллар йиллик асосий таътилга (шу жумладан, узайтирилган таътилга ҳам) қўшиб жамланади. Барча ҳолларда қонун ҳужжатлари билан белгиланган таътилларни жамлашда уларнинг умумий муддати қирқ саккиз иш кунидан ошиб кетиши мумкин эмас (Меҳнат кодексининг 140-моддаси).\nЭътибор беринг, йиллик асосий таътил биринчи иш йили учун олти ой ишлангандан кейин берилади. Иш йили меҳнат шартномасига биноан иш бошланган кундан эътиборан ҳисобланади (Меҳнат кодексининг 143-моддаси биринчи ва иккинчи қисмлари).\nТаътил учун ҳақ тўлаш жамоа шартномасида белгиланган муддатларда, лекин таътил бошланмасидан олдинги охирги иш кунидан кечикмай амалга оширилади (Меҳнат кодексининг 148-моддаси иккинчи қисми).\nХодим меҳнат таътилида бўлганда, давлат ёки жамоат вазифаларини бажариш, икки ойгача бўлган муддатда иш қидириш (меҳнат бўйича маҳаллий орган томонидан берилган маълумотномага мувофиқ уч ой), шунингдек, касаллик даврида тариф ставкалари, лавозим маошлари миқдорлари ошган ҳолларда меҳнатга ҳақ тўлашнинг янги шартларидаги корхоналар, ташкилотлар, муассасаларнинг ишлаган кунларига тўғри келган иш кунларининг амалдаги сони учун тўловлар қайта ҳисобланади (Ўзбекистон Республикаси Вазирлар Маҳкамасининг 1997 йил 11 мартдаги 133-сонли қарори билан тасдиқланган Ўртача ойлик иш ҳақини ҳисоблаб чиқариш тартибининг 6-банди).\nҲисобланган меҳнат таътили пули суммаси ишланмаган вақт учун ҳақ тўлаш тарзидаги даромадга киради (Ўзбекистон Республикаси Солиқ кодексининг 175-моддаси 1-банди "а" кичик банди) ва тегишлича, унга жисмоний шахслардан олинадиган даромад солиғи (ЖШОДС), шунингдек ягона ижтимоий тўлов (ЯИТ) ва фуқароларнинг суғурта бадаллари солинади (Солиқ кодексининг 306, 307-моддалари).\nАгар таътилга чиқиш вақтида "таътил учун мукофот" тўланса, унга ЖШОДС, ЯИТ ва фуқароларнинг суғурта бадаллари солинади (Солиқ кодексининг 173-моддаси 4-банди, Солиқ кодексининг 306, 307-моддалари). Фойда солиғи тўловчилари учун таътилга мукофот (қўшимча тўлов) суммаси тўлиқ меҳнат таътили пули суммасидек, чегириладиган харажатларга киради (Солиқ кодексининг 143-моддаси 7-банди "а" кичик банди, 5-банди "ж" кичик банди).\nЭслатиб ўтамиз, ЯИТнинг энг кам миқдорини ҳисоблаб чиқарганда ва Ягона ижтимоий тўлов ва фуқароларнинг бюджетдан ташқари Пенсия жамғармасига суғурта бадаллари ҳисоб-китобининг 3-иловасини (рўйхат рақами 2439, 2013 йил 22 март) тўлдирганда шуни ҳисобга олишингиз керакки, Ягона ижтимоий тўловнинг энг кам миқдори киритилиши муносабати билан ягона ижтимоий тўловни ҳисоблаб чиқариш ва тўлаш тартиби тўғрисидаги (рўйхат рақами 2095, 2010 йил 13 апрель) низомнинг 4-бандига мувофиқ, ходимларнинг ҳақиқатда ишлаган кунларига, шунингдек йиллик меҳнат таътилларига ва иш ҳақи сақланган ҳолда бериладиган таътилларга тўғри келадиган кунлар ҳам тааллуқлидир.\nНИМАЛАР ҲИСОБГА ОЛИНАДИ?\nЎртача ойлик иш ҳақини ҳисоблаб чиқариш тартибининг 1-бандига мувофиқ, таътиллар вақтига ҳақ тўлаш, ишдан бўшатиш нафақасини, ишсизлик нафақасини тўлаш учун ўртача ойлик иш ҳақи биринчи йил ишловчиларга ҳисоблаб чиқариш кунидаги тарификация бўйича белгиланган иш ҳақи ёки лавозим маошидан келиб чиққан ҳолда уларни ўн иккидан бирга (олти ой тўлиқ ишлаганларга олтидан бирга; етти ой тўлиқ ишлаганларга еттидан бирга ва ҳоказолар), ўрта махсус ва ҳунар-техника ўқув юртлари ўқитувчилари учун ҳисоблаш даврида тарификация бўйича белгиланган иш ҳақи ёки лавозим маошидан ошган суммани ўндан бирга оширган ҳолда ҳисоблаб чиқарилади. Уларга ишбай асосида ишлаб топилган қўшимча иш ҳақи, мукофотлар, қўшимча тўловлар, иш ҳақига қўшимча ҳақлар ва ижтимоий суғурта бўйича бадаллар ҳисобланадиган бошқа тўловлар киради.\nТаъкидлаш керакки, таътиллар муддатини ишланган вақтга мутаносиб равишда ҳисоблаб чиқаришда уларнинг муддати ҳар бир тўлиқ таътил миқдорини ўн иккига бўлиб, сўнг тўлиқ ишланган ойлар сонига кўпайтириш йўли билан аниқланади. Бунда ўн беш календарь кунга тенг ва ундан кўп бўлган кунлар бир ой деб яхлитланади, ўн беш календарь кундан ками эса чиқариб ташланади (Меҳнат кодексининг 141-моддаси).\nМасалан, ходим 2016 йилнинг 1 июлида ишга қабул қилинди. Ушбу ходим 2017 йилнинг 1 июлида меҳнат таътилига чиқди. Бироқ, у 2017 йилнинг 1 апрелидан 2017 йилнинг 30 июнигача аризаси ва корхона раҳбари буйруғига мувофиқ иш ҳақи сақланмаган ҳолда меҳнат таътилида бўлган. Корхонада жамоа шартномасига мувофиқ 24 кунлик меҳнат таътили белгиланган. Тегишлича, иш ҳақи сақланмаган ҳолда меҳнат таътили ойлари таътил пули ҳисоб-китобида ҳисобга олинмайди. Бунда таътил кунлари ҳисоб-китоби қуйидаги кўринишга эга бўлади: (24 х 9 / 12) = 18 кун.\nШАРТЛИ МИСОЛДА ҲИСОБЛАБ ЧИҚАРАМИЗ\nХодимга ариза ва буйруққа мувофиқ, 2017 йилнинг 1 июлидан бошлаб ҳар йилги меҳнат таътили берилди. 2017 йилнинг июнь ойида у тўлиқсиз ой ишлади (5 кун бетоб бўлди, бу касаллик варақаси билан тасдиқланди). Корхонанинг жамоа шартномасига мувофиқ ҳар йилги меҳнат таътилининг муддати – 24 кун.\nХодимнинг қуйидаги маълумотларини кўриб чиқамиз (жадвалга қаранг).\nХодимнинг ўртача ойлик иш ҳақи:\n1 500 000 (меҳнат учун ишбай асосида ҳақ тўланган ҳолда белгиланган лавозим маоши – белгиланган тариф) + 750 000 (белгиланган лавозим маошидан ошадиган сумма) / 12 (ойлар сони) = 1 562 500 сўмни ташкил этади. Вақтинча меҳнатга лаёқатсизлик нафақаси ўртача ойлик иш ҳақи ҳисоб-китобига киритилмайди.\nБир кунлик таътил пули миқдори ўртача ойлик иш ҳақини қонунчиликка мувофиқ белгиланган ва доимий 25,4 кунни ташкил этадиган бир ойдаги ўртача иш кунлари сонига бўлиш йўли билан аниқланади – 61 515,75 сўм (1 562 500 / 25,4).\nТаътил пули миқдори:\n1 476 378 сўмни (61 515,75 х 24) ташкил этади.\nБухгалтерия ёзувлари, яъни меҳнатга ҳақ тўлаш тарзидаги даромадларни ҳисоблаш ва ушбу даромадлардан солиқлар ва мажбурий тўловларни ушлаб қолиш бўйича ёзувлар 21-сонли БҲМС "Хўжалик юритувчи субъектлар молиявий-хўжалик фаолиятининг бухгалтерия ҳисоби счётлари режаси ва уни қўллаш бўйича йўриқнома"га (рўйхат рақами 1181, 2002 йил 23 октябрь) мувофиқ стандарт кўринишга эга бўлади.\nМаош бўйича амалда ҳисобланди\nОзиқ-овқат учун компенация\nИюль 2016 й\nАвгуст 2016 й\nСентябрь 2016 й\nОктябрь 2016 й\nНоябрь 2016 й\nДекабрь 2016 й\nЯнварь 2017 й\nФевраль 2017 й\nМарт 2017 й\nАпрель 2017 й\nМай 2017 й\n(1 500 000 х 17 / 22)\n((1 500 000 + 750 000 / 12) / 22 х 60% х 5)\n13 659 090,91


инсонлар / Теглар бўйича қидирув / Fikr.uz\nЖамият 31 март 2015, 10:36\nБизгача етиб келган, зонтларнинг энг қадимги суратларининг ёши 3000 йил. Соябоннинг “авторлик ҳуқуқлари”, эрамиздан аввалги 10 асрда оддий дурадгор-ишчи, ўз рафиқаси учун, “доимо ёнида бўлган, том”ни ясаб берган, Хитой фуқаросига тегишли.\nЛекин, янгиликлар билан кўпинча бўладигандек, Соябонлар бойларнинг зеб-зийнати сифатида тан олинди. Зонтлар, уларга бир вақтнинг ўзида қуёшдан ҳимоя бўлиб ҳам, эгасининг бойлигини кўрсатиб турувчи ўзига хос белги сифатида ҳам хизмат қилган.\nҚизиқишлар бўйича клублар\nЖамият 17 феврал 2015, 15:09\nҚанча инсон бўлса, шунча қизиқишлар бўлади. Баъзан бир хил қизиқишли инсонлар клубларда йиғилишади.\n1. Британиянинг “13 Клуб” аъзолари ойналарни синдиришади, тузни тўкишади, бир гугуртдан сигаретни тутатишади ва биноларда соябонларни очишади. Уларнинг Нью-Йорклик ҳамкасбдошлари 13та қора мушук иштирокида тушлик қилишади.\n2. Сийқабошлар клуби ФРГда ташкил топган бўлиб, клубнинг эгалари ҳукуматга 40 ёшгача сочи тўкилган эркакларга текинга ясама сочлар берилиши талабномаси билан мурожаат қилишган.


Ўзбекистон солиққа тортиш рейтингида 64-ўринни банд этди - Халқ сўзи\n10:59 25 Декабрь 2018 Иқтисодиёт\nТадқиқот натижаларига кўра, Ўзбекистонда умумий солиқ ставкаси 32,1% ташкил қилади, бу эса компания даромадида солиқ, кирим ва тўловларининг солиштирма ҳажми саналади. Агар ушбу кўрсаткични бошқа юрисдикциялар билан солиштирса, улар Марказий Осиё ва Шарқий Европа мамлакатлари бўйича ўртадан паст саналади (32,8%), шунингдек Иқтисодий тараққиёт ва ҳамкорлик ташкилоти мамлакатлари кўрсаткичидан ҳам паст саналади (40,2%).\nСолиқ қонунчилигига мувофиқлик учун йиллик вақт ҳажми нисбатида Ўзбекистон кўрсаткичи (181 соатни) ташкил қилиб, у Иқтисодий тараққиёт ва ҳамкорлик ташкилоти мамлакатларига ён босади(162 соат), аммо шу билан бирга аксарият Марказий Осиё ва Шарқий Европа мамлакатларини ортда қолдиради (ҳудуд бўйича ўртача кўрсаткич — 220 соат).\nТадқиқотга кўра, дунёнинг 163 мамлакати ҚҚС тизимини қўллайди. ҚҚСни қайтариш бўйича энг яхши кўрсаткич Европа Иттифоқи мамлакатларида, бу эса уларни Марказий Америка, Ўрта Шарқ ва Осиё-Тинч-океани ҳудудларидан ажратиб туради.\nМарказий Осиё ва Шарқий Европа давлатлари ТОП учлигига Сербия — 91,1, Молдова — 90,8 ва Украина — 86 кирган бир вақтда Ўзбекистон кўрсаткичи 100 дан 48,2 ташкил қилади.\nМДҲга аъзо мамлакатлар орасида Озарбайжон — 28, Россия — 53, Арманистон — 82, Қозоғистон 56, Тожикистон — 136, Қирғизистон — 150-ўринда қайд этилган.\nЭнг паст даромад солиғини Бруней (8%), Вануату (8,5%), Грузия (9,9%), Қатар (11,3%), Кувайт ва Македония (13%) тадбиркорлари тўлайди. Энг катта солиқ юки —Комор ороллари (219,6%), Аргентина (106%), Боливия ва Эритрея (83,7%), Экваториал Гвинея (79,4%), Палау (75,8%), Колумбия (71,9%) ва Афғонистон (71,4%)да.


Маълумки мустақилликдан кейин Юртимизда виждон эркинлиги тўлиқ таъминланди. Бу эркинлик фуқароларнинг у ёки бу динга эътиқод қилиш ёки хеч қандай динга эътиқод қилмаслик хуқуқини беради. Мамлакатимиз аҳолисининг 90 фоизидан ошиғи мусулмон бўлиши билан бирга бошқа динга эътиқод қилувчилар ҳам бор ва уларга мусулмонлар қаторида барча эркинликлар тўлиқ кафолатланган. Бугунги кунда ислом динига нисбатан бутун дунёда қизиқиш ва интилиш кучайиб, унинг хайрихох ва тарафдорлари купайиб бормокда. Бунинг асосий сабаби муқаддас динимизнинг хаққонийлиги ва поклиги, инсонпарварлиги ва бағрикенглиги, одамзотни комиллик ва эзгуликка чорлаши билан боғлиқ. Маърифат воситасида курашиш деб, бирон бир хавфнинг моҳиятини чуқур англаб, унга қарши билим билан онгли равишда курашишга айтилади.\nЖамият аҳлининг мустаҳкам ва равшан мафкураси, унинг мақсад-муддаоси бўлиши керак. Модомики, мақсад, ғоя ҳақида мулоҳаза юритар эканмиз, олдин баён этганимиздек, «Мақсад дегани — халқни, миллатни бирлаштирувчи, йўлга бошловчи бамисоли бир байроқ. Бу байроқ бутун Ўзбекистон халқининг руҳини, гурур-ифтихорини, керак бўлса, қудратини, орзу-интилишларини мужассамлаштирадиган улуғ кучдир. Давлатимизнинг, халқимизнинг, эл-юртимизнинг мақсади ўзининг улуғворлиги, ҳаётийлиги ва ҳаққонийлиги билан ҳаммамизни жалб этадиган бўлмоғи лозим. Токи бу мақсад халқни — халқ, миллатни — миллат қила билсин, қўлимизда енгилмас бир кучга айлансин».\nДунёни ушлаб турган устунларидан яна бири инсонларнинг бир-бирларига бўлган мехр- оқибатидир. Агар ота-она боласини қўлига тикан кириб қийналаётганини кўрса, боласидан кўра кўпроқ ота-онани қалби оғрийди, тинчи бузилади. Бу албатта боламизга мухаббатимиз борлигидан дарак беради. Худди шундай биз фарзандларимизнинг қалбида ватанига, миллатига, динига мухаббат хиссини уйғотсак, ташкаридан юртнимзга отиладиган тошга, миллатимизни тахкирлайдиган хар бир сузга, динимизнинг илдизига уриладиган болтага уларнинг хам калби огриб, уни химоя килишга, обруйини саклаб колиб, маърифат билан муносиб жавоб беришга харакат килишади.\nИслом динимиз тарихидан яхпш маълумки, ҳали Аллоҳнинг мўминларни эзгуликка чорловчи муқаддас китоби Қуръони карим пайғамбаримизга нозил қилинишдан олдин яна шундай жохилият замонлар бўлган. Жаҳолат замони одамлари яхшилик ва ёмонлик, эзгулик ва баднафслик, ҳалол ва харомнинг фарқига боришмаган. Муқаддас дттмиз ахкомлари айнан ана шу қараш, яшаш тарзини тарозуга соладиган инсонларни фақат яхшиликка, эзгуликка чорлайдиган амалларни бизлар ва суннат ва фарз қилдилар.\nДинимиз тинчлик, бағрикенглик, инсонпарвар, бир сўз билан айтганда эзгуликни ўзида мужассам этган. Пайғамбаримиз с.а.в дан қилинган хадиси шарифларда ҳам инсонларга яхши амаллар қилишга, ҳар қандай ёмонликлардан қочишга буюрилади: “Мусулмон-қўли ва тилидан ҳеч ким зиён кўрмаган киши. Мўмин — бошцаларнинг моли ва жонига тажовуз этмайдиган киши. Мухожир- гунох ва маъсиятларни тарк этган киши”. Яна бир қудсий ҳадисда айтиладики: “Умматим ҳеч цачон залолатда бирлашмайди’\_\nNext Post:ТЎҒРИ ЙЎЛДАН АДАШМАЙЛИК


Чоп этилди Oktabr 30, 2019 Сўраган эдингиз…da fikr bildirishni o'chirish\nСавол: Намозда қаерга қараш керак?\nЖавоб: Намозни бошлаган киши тик турган ҳолида сажда қиладиган жойига, руку ҳолатида оёқ устига, сажда ҳолатида бурнининг учига, ўтирганда эса бағрига қараб ўтириши одобдан ҳисобланади (“Бадоеус саное”).\nСавол: Жаноза намозини ўқиётган айрим кишиларга аҳамият берилса, имом ҳар “Аллоҳу акбар” деганида, бошларини тепага кўтариб қўядилар. Шу тўғрими?\nЖавоб: Жаноза намози асносида имом такбир айтганда, иқтидо қилганлар юзини осмонга кўтариши шариатимизга зиддир.\nШу ўринда билишимиз керакки, жаноза намозини тўрт такбирини айтиш имомга фарз бўлгани каби, иқтидо қилувчиларга ҳам фарздир. Агар иқтидо қилувчи такбирлардан бирортасини айтмаса, намози дуруст бўлмайди (“Ҳидоя”).\nСавол: Аёл киши узрли бўлган (ҳайз ва нифос) пайтида истиғфор, тасбеҳ ва зикрларни айтиб юрса бўладими? .\nЖавоб: Аёллар узрли бўлган пайтларида тасбеҳ, таҳлил, истиғфор ва салавотлар айтиб, дуолар қилиш каби савобли ишларни бажаришларига шариатимиз рухсат берган.\nИмом Нававий раҳматуллоҳи алайҳ “Ал-Азкор” китобида бундай деган: “Таҳоратсиз, жунуб, ҳайз ва нифос ҳолатидаги кимсалар қалблари ва тиллари билан зикр қилишлари жоиз эканига уламолар иттифоқ қилишган. Зикр қилиш – тасбеҳ (Субҳаналлоҳ), таҳлил (Лаа илааҳа иллаллоҳ), ҳамд (Алҳамдулиллаҳ), такбир (Аллоҳу акбар) ва Расулуллоҳ соллаллоҳу алайҳи ва салламга салавот айтишдир”. Узрли аёллар Қуръони каримни ушламайди ва ўқимайди. Лекин эшитишлари жоиз.\nСавол: Қизимнинг турмуш ўртоғи сафарга кетган эди. Айрим кишиларнинг айтишича, эр-хотин олти ой давомида кўришмаса, ўртага талоқ тушиб, қайтадан никоҳ ўқитиш керак экан. Шу гап ростми?\nЖавоб: “Эр-хотин олти ойдан ортиқ кўришмасдан яшасалар, ўрталарига талоқ тушади ва никоҳ бузилади”, деган гап нотўғри.\nСавол: Қиблага юзланишга қодир бўлмаган бемор намозини қиблага қарамасдан ўқиши мумкинми?\nЖавоб: Бемор қиблага ўгирилиб олишга кучи етмаса ёки ёрдам берадиган одам ҳам топа олмаса, қайси томонга қараб намозини ўқиса ҳам бўлаверади. Кейин қайта ўқимайди. Аммо қиблага қаратиб қўядиган одам бўла туриб, ундан ёрдам сўрамай, бошқа тарафга қараб ўқиган намози дуруст эмас (“Фатавои ҳиндийя”).\nСавол: Яқинда вилоятлардан бирига сафар қилиб, бир масжиднинг ҳовлисида қушларнинг ҳайкалчаларини кўрдик. Шу жоизми?\nЖавоб: Намозхоннинг олд тарафида ҳайкалчалар турса, намоз дуруст бўлмайди. Ён ёки орқа томонда бўлса, макруҳдир (“Бадоеус саное”).\n«Ҳидоят» журналининг 2019 йил, 9-сонидан


20 апрел 2021, Тошкент вақти: 13:03\nИмон Каримова онаси Зангиота қамоғидан қайта уй қамоғига ўтказилган пайтда тушган ушбу суратни ҳам Instagram орқали эълон қилган эди.\nОдатда қамоқхона тартибини бузганларнинг қамоқ муддатига қўшилади. Лекин Имон Каримова онасига муддат қўшилган-қўшилмаганини очиқламаган.\nИмон Каримова 555 миллион долларнинг қайтарилиши айнан онасига нисбатан бўлаётган муносабатлар билан боғлиқ эканлигини қайта-қайта такрорлайди.\n“Биз жуда узоқ муддат сукут сақладик. Бироқ онамнинг соғлиги билан боғлиқ вазият бизни бу ҳақда гапиришга мажбур қилди”, дейди Имон Каримова.\nИмон Каримованинг Instagram саҳифасидаги янги постдан маълум бўлишича, Гулнора Каримовага нисбатан янги жиноят иши очиш ҳаракатлари ҳам бўлаяпти. Имон бу ишнинг 12 йил олдинги воқеаларга алоқадорлигини айтади, бироқ айнан қандай воқеа эканлигини очиқламаган.\nКуни кеча Ички ишлар вазирлиги Жазони ижро этиш бош бошқармаси 7 июлдан 10 июлгача Гулнора Каримова қамоқхонада қизи Имон Каримова билан узоқ муддатли учрашув ўтказгани ҳақида маълум қилди.\nИмон Каримова эса онаси билан учрашувидан сўнг Instagram саҳифаси орқали президент Шавкат Мирзиëевга мурожаат қилди.\nЖорий ой бошида Имон Каримова онасининг қамоқхонадаги аҳволининг кун сайин оғирлашаëтганини иддао қилганди.


Билл Гейтс коронавирусдан ҳам баттарроқ глобал фожиа ҳақида огоҳлантирди - Zamin.uz\nКелажакда дунё глобал инқирозга дуч келиши мумкин, унинг оқибатлари коронавирус пандемиясидан ҳам ёмонроқ бўлади. Бу ҳақда Microsoft асосчиси Билл Гейтс маълум қилди, дея хабар бермоқда «РБК».\nУнинг таъкидлашича, дунёни глобал инқироз ларзага келтирди, бу фожиали миқдорда ўлимга олиб келди. Одамлар ўз уйларини тарк этишга қўрқиб қолди ва олдинги авлод дуч келмаган иқтисодий қийинчиликларни келтириб чиқарди.\n«У бутун дунёга таъсир кўрсатишда давом этмоқда. Шубҳасиз, мен COVID-19 пандемияси ҳақида гапиряпман. Аммо бир неча ўн йиллар ичида худди шу таъриф бошқа глобал инқирозга — иқлим ўзгаришига мос келади. Ушбу пандемия қанчалик даҳшатли бўлса, иқлим ўзгариши бундан ҳам баттарроқ бўлиши мумкин», – дейди Гейтс.\nЙил бошидан бошлаб интернетда Гейтс коронавирусни яратишда иштирок этган ва инқироз бошланишидан фойда олиш ниятида бўлган фитна назариялари интернетда тарқала бошлади. Хусусан, назария муаллифлари ва уларни тарқатувчилар, Microsoft асосчиси вакцина остида одамларга микрочипларни имплантация қилишни хоҳлаётганига ишонишади. Тасдиқ сифатида улар Гейтснинг 2015 йилдаги вирус дунёга катта хавф солиши ҳақидаги нутқига ишора қилди.\nГейтс бундай фитна назарияларини рад этди ва бундай миш-мишларни рад этиш қийинлигини таъкидлади. Унинг айтишича, бунга раддия беришнинг ўзи аҳмоқона нарса.\nШунингдек, у бундай фитна назариялари касаллик билан боғлиқ вазиятни ёмонлаштириши мумкинлигини таъкидлади. Бундай фитна назарияларига ишонган одамлар вакцинация жараёнига ишонмайдилар ва препаратни қабул қилишдан бош тортадилар.\n«Чунки одамлар кўп нарсадан бехабар ва нима бўлаётганини оддийгина қилиб тушунишни истайди», – деди Microsoft асосчиси.\nГейтс атроф-муҳитга оид қарашлари ва глобал исиш хавфи ҳақидаги баёнотлари билан машҳур. У бойлигининг катта қисмини турли хил экологик мақсадларга сарфлайди. “Замин” янгиликларини “Facebook”да кузатиб боринг\nБилл Гейтс бутун инсониятга вакцина орқали чип ўрнатмоқчи эканлигини инкор қилди\n24-07-2020, 22:45, Дунё\n11-04-2020, 22:45, Дунё\n10-04-2020, 22:00, Дунё


Автомобиллар олди-сотди шартномасини тасдиқлаганлик учун нотариал...\n16.02.2018 15:16 0 11905\nЎзбекистон Республикаси Вазирлар Маҳкамасининг 2018 йил 15 февралдаги 123-сон қарори билан нотариал ҳаракатлар учун ундириладиган давлат божи миқдорлари қайта кўриб чиқилди. Бу ҳақда Адлия вазирлигининг «Ҳуқуқий ахборот» каналида хабар берилди.\n— автомашиналарнинг олди-сотди, ҳадя ва айирбошлаш шартномаларини тасдиқлаганлик учун давлат божи автомашинанинг чет элда ёки Ўзбекистонда ишлаб чиқарилганидан қатъи назар, бир хил белгиланди ва унинг миқдори ўртача 2-5 маротабага арзонлашди;\n— уй-жойларнинг олди-сотди, ҳадя ва айирбошлаш шартномаларини тасдиқлаганлик учун давлат божи улар жойлашган аҳоли ҳудудига қараб белгиланди. Бунда вилоятларнинг чекка туман ва шаҳарларидаги уй-жойлар учун давлат божи 2 баравар арзонлашди;


Ўзбекистон ва Хитой ZF-UZ-VAC2001 вакцинаси нархи бўйича маълумотларни очиқламаслик тўғрисида давлатлараро шартнома имзолаган\nЎзбекистон ва Хитой ZF-UZ-VAC2001 вакцинасининг нархи бўйича маълумотларни очиқламаслик тўғрисида давлатлараро шартнома имзолаган. Бу ҳақда Ўзбекистонда ZF-UZ-VAC2001 вакцина синовлари жараёнлари ҳақида маълумот берувчи “Vaksinauz” канали хабар қилди.\nҚайд этилишича, Ўзбекистон мазкур вакцинанинг ҳаммуаллифи бўлгани ва вакцинанинг III фаза синовларида фаол иштирок этгани боис вакцина ишлаб чиқариш нархларида Ўзбекистонга сотилган.\n“Яъни, Ўзбекистон томонидан вакцинанинг фақатгина ишлаб чиқариш харажатлари қопланяпти”, дейилади каналда эълон қилинган маълумотда.\nЭслатиб ўтамиз, Соғлиқни сақлаш вазирлиги 1 март куни Ўзбекистонда коронавирусга қарши илк вакцина давлат рўйхатидан ўтказилгани ҳақида хабар берди.\n«Zhifei Longcom Biopharmaceutical Co. Ltd компанияси коронавирусга қарши вакцинани яратишда Ўзбекистоннинг ҳиссаси ва cаъй-ҳаракатларини инобатга олиб, ZF 2001 вакцинани бирга яратган ҳаммуаллиф мамлакат сифатида белгилади. Ушбу янги вакцинани ZF-UZ-VAC2001 номи билан биргаликда ишлаб чиқариш ва фойдаланишга келишилгани билдирилди. Фармацевтика тармоғини ривожлантириш агентлиги хабарига кўра, бугун, 2021 йил 1 март куни ZF-UZ-VAC2001 коронавируснинг янги типига қарши рекомбинант (CHO cell) вакцина тиббиёт амалиётида қўллаш учун тегишли тартибда давлат рўйхатидан ўтказилди», дейилганди ССВ хабарида.\nМаълумот учун, Коронавирусга қарши курашиш штаби аъзоси Нурмат Отабеков Ўзбекистонда коронавирусга қарши оммавий эмлаш тадбирлари 2021 йилнинг 1 апрелидан бошланишини маълум қилган. Биринчи галда катта шаҳарларда, кейинроқ туманлардаги аҳолини эмлаш ишларини олиб бориш режалаштирилган.\nУнинг сўзларига кўра, эмлаш жараёнида AstraZeneca ҳамда ZF-UZ-VAC2001 вакциналарининг ҳар иккаласидан ҳам фойдаланилади. Апрел ойида биринчи галда Қорақалпоғистон Республикаси, вилоятлар марказлари, Тошкент шаҳри ва бошқа катта шаҳарларда аҳолини эмлаш ишлари бошланади. Май ойида туманлар ва кичик шаҳарлар аҳолиси эмланади. Қолган аҳоли қатламини эмлаш эса июн ойида амалга оширилади.


Андижон Ургенч поезди ишга тушди\nНоябрнинг 10 кунидан бошлаб Андижан - Ургенч поезди ишга тушади. 07.11.2016, Sputnik Ўзбекистон\n19:49 07.11.2016 (янгиланди: 11:40 08.11.2016)\n© Flickr / Dan LundbergЖелезная дорога\nНоябрнинг 10 кунидан бошлаб Андижан - Ургенч поезди ишга тушади.\nЕНТ, 7 ноя — Sputnik. 2016 йилнинг 10 ноябридан бошлаб 393/394 рақамли янги поезд ишга тушади, деб хабар қилмоқда "Ўзтемирйўлйўловчитранс" АЖ матбуот хизмати.\nПоездлар Андижондан пайшанба куни соат 08:05 да йўлга чиқиб, Ургенчга жума куни соат 08:00 да етиб келади. Ургенчдан бўлса поездлар жума куни соат 19:20 да йўлга чиқиб, Андижонга шанба куни соат 19:10да етиб келди.\n2016 йилнинг 9 ноябридан бошлаб 94/93 сонли Андижон — Тошкент йўналишида ҳам янги тезюрар поезд ўз фаолиятини бошлайди. Поезд Тошкентдан соат 13:00 да йўлга чиқиб Андижонга соат 01:10 да етиб келади. Анджондан эса, шанба кунлари соат 22:15да йўлга чиқиб Тошкентга якшанба куни соат 05:16 да етиб келади.